Title: Uznesením vlády č
Author: JM
Last saved by: circ

Informácia o priebežnom plnení koncepcie štátnej politiky technickej normalizácie, metrológie, skúšobníctva a akreditácie za rok 2010

Vláda Slovenskej republiky svojim uznesením č. 492 z 1. júla 2009 vzala na vedomie návrh koncepcie štátnej politiky technickej normalizácie, metrológie, skúšobníctva a akreditácie na roky 2009 až 2012 a uložila predsedovi Úradu pre normalizáciu, metrológiu a skúšobníctvo Slovenskej republiky každoročne predkladať odpočet jej plnenia.
Úrad pre normalizáciu, metrológiu a skúšobníctvo Slovenskej republiky (ďalej len „úrad“) v priebehu roka 2010 postupoval v súlade s koncepciou štátnej politiky s cieľom rozvíjať horizontálne nástroje umožňujúce alebo podporujúce slobodný pohyb tovaru v súlade s cieľmi európskych politík, ako aj so záujmom posilniť konkurencieschopnosť slovenského priemyslu na európskych a svetových trhoch a prispieť k zlepšeniu podnikateľského prostredia na Slovensku. Súčasne rozvíjal aktivity zamerané na previazané a transparentné a vymáhanie tzv. Nového legislatívneho rámca EÚ na výrobky v zmysle uznesenia vlády č. 902/2008. Koncepčne zámery v oblasti metrológie v nej boli formulované tak pre vedeckú ako aj priemyselnú a legálnu metrológiu. Vedeckú metrológiu reprezentuje národná metrologická inštitúcia Slovenský metrologický ústav (SMÚ), ktorý je jediným uchovávateľom a rozvíjateľom národných etalónov. SMÚ zabezpečuje aj nadväznosť národných etalónov na medzinárodné etalóny a prenos ich hodnôt na sekundárne etalóny, poskytuje metrologické služby, je školiacim pracoviskom v oblasti metrológie pre autorizované osoby a pre doktorandské štúdium. V legálnej metrológii, je verejným poskytovateľom  metrologických služieb za štát Slovenská legálna metrológia, n. o. (SLM), ale sú tu aj autorizované osoby, ktoré poskytujú služby legálnej metrológie  na komerčnej báze. Obe tieto inštitúcie majú certifikát pre vykonávanie výskumu a vývoja a sú notifikovanými osobami. Zatiaľ však ich spoločné výskumné a vývojové (VaV) programy neexistujú. 
Podľa stanovených cieľov koncepcie štátnej politiky v jednotlivých oblastiach úrad spolu s organizáciami podieľajúcimi sa na plnení koncepcie štátnej politiky (Slovenský ústav technickej normalizácie, Slovenský metrologický ústav, Slovenský metrologický inšpektorát, Slovenská národná akreditačná služba) v roku 2010 plnil prioritné ciele takto: 

1)	V oblasti lepšieho prístupu k technickým normám cez STN on-line
K intenzívnemu prehĺbeniu došlo v oblasti služby STN-online, ktorá umožňuje sprístupnenie dokumentov vo formáte PDF vrátane aktualizácií príslušných noriem požadovaných zákazníkom. Nové doplňujúce údaje so základnou informáciou a obsahom noriem sú prístupné bezodplatne. Slovenský ústav technickej normalizácie (SÚTN) analyzuje možnosti realizácie pilotných projektov na sprístupnenie noriem vo formáte „read only“ za  znížený poplatok dostupný malému a strenému podnikaniu. V roku 2010 bol systém STN on-line rozšírený o voľný prístup ku kapitole Obsah normy, ktorá podá užívateľovi komplexnejší pohľad na normu ako celok.

2)	V oblasti metrológie
S implementáciou Lisabonskej zmluvy dochádza postupne  k zmene aj v metrológii, kde sa presadzuje postupná harmonizácia EÚ a národnej legislatívy, dochádza k nahradzovaniu starého neharmonizovaného prístupu a legislatívy, čo vedie  k znižovaniu vplyvu štátu (kontroly štátu nad výrobcami) a k posilňovaniu zodpovednosti výrobcov a poskytovateľov služieb  za oblasť metrológie. Na druhej strane sa od členských štátov vyžaduje podpora projektov, vrátane metrologických. Táto naráža na nedostatok zdrojov a 3 % HDP na vedu, výskum a vývoj si môže dovoliť iba obmedzený počet krajín. Vývoj zdrojov však nesmeruje k zlepšeniu, skôr naopak.  
Zmeny v spoločnosti a v ekonomike sú stále turbulentnejšie. Vyžadujú  rýchlu zmenu správania regulačného a podnikateľského prostredia. Od oboch sa očakáva zabezpečenie záruky poctivosti, jednotnosti a správnosti meraní v obchodných transakciách. Týka sa to najmä presnosti merania veličín či výkonnostných charakteristík, ktoré sú predmetom obchodnej transakcie, ďalej zabezpečenia ochrany zdravia, bezpečnosti, majetku a životného prostredia, ale aj  ostatných oblastí verejného života, kde môže dochádzať ku konfliktu záujmov a kde porušenie metrologických regulatívov môžu poškodiť záujmy účastníkov alebo spoločnosti ako celku. Preto sú služby legálnej metrológie vykonávané vo verejnom záujme, ale požiadavky na ich výkony postupne klesajú. Technický a technologický pokrok dodáva stále viac meradiel, ktoré si nevyžadujú overovanie alebo si vyžadujú overovanie v dlhej perióde. Opravy meradiel sú taktiež na ústupe, mechanické časti sú nahradzované elektronickými.
Otváranie  trhu členských štátov EÚ vytvára nové konkurenčné prostredie, ktorému sa často bránia členské krajiny udržiavaním starého prístupu a starých národných noriem, ktoré sú prísnejšie ako v novom prístupe. S otváraním trhových nožníc však musí nasledovať proces európskej technickej normalizácie smerujúci k prijatiu nových technických noriem pre EÚ. Technické normy sú v súčasnom období väčšinou doporučené a metrologické predpisy naopak záväzné. Svoju úlohu zohráva v metrológii aj postupné implementovanie procesného prístupu pri zabezpečení kvality manažmentu podnikov. V metrologických službách je príručka kvality povinnou súčasťou dokumentácie a všeobecne záväzných postupov poskytovania metrologických služieb. Očakáva sa rozvoj nových metrologických oblastí, ktoré si vyžiadajú nové technológie, nízkouhlíková energetika, výroba a ekonomika využívajúce nové generácie materiálov (nanomateriálov), ktoré nahradia zdrojovo a energeticky náročné materiály klasickej ekonomiky a výroby. Priemysel prichádza s novými požiadavkami na zabezpečenie kvality výroby, pričom absentujú nové meracie postupy a cenovo prístupné meradlá. Objavuje sa nový trend nakupovania alebo outsourcovania metrologických služieb a pokrytie oblasti priemyselnej metrológie zvonka. Medzinárodná metrologická oblasť, v ktorej má SR zastúpenie na základe medzinárodných dohôd, členstvo v metrologických spoločnostiach a aktívna účasť v pracovných skupinách sa delia medzi úrad, SMÚ a SLM podľa zamerania. Obvykle ide o tvorbu novej metrologickej legislatívy v EÚ predovšetkým v legálnej metrológii. Osobitnú oblasť rozvoja tvoria metrologické projekty, kde je aktívny SMÚ a to v najmä v projekte iMERA-e, i MERA-Plus a v projektoch  EMRP v rámci združenia EURAMETu.
Metrológia sa presúva z makrosveta do nanosveta, čo si vyžaduje prijatie nových definícií metra,  kilogramu a iných veličín. Na rade sú aj elektrické veličiny, prichádza nanoelektronika. Aj táto oblasť je zaradená do koncepcie a rozvoja. Máme čo dobiehať, začíname mapovaním situácie a hľadaním pionierov nanometrológie na Slovensku.

3)	V oblasti skúšobných domov
V minulom roku začal úrad úzko spolupracovať so Slovenskou národnou akreditačnou službou (SNAS) v oblasti akreditácie pre účely notifikácie, resp. autorizácie.
Jedným z dôvodov prípravy a výkonu spoločných posudzovaní u autorizovaných a notifikovaných osôb, ktoré sú zároveň akreditované v rozsahu činností, na ktoré sú autorizované alebo notifikované, je zosúladenie praxe s požiadavkami nariadenia Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (ďalej len rozhodnutie (ES) č. 765/2008) a rozhodnutia Európskeho parlamentu a Rady (ES) č. 768/2008 z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (ďalej len rozhodnutie (ES) č. 768/2008).

Výsledkom tejto spolupráce má byť vytvorenie akreditačnej schémy, ktorá v sebe bude zahŕňať požiadavky, ktoré musí subjekt splniť pri notifikácii. Teda pokiaľ subjekt požiada o akreditovanie činností, ktoré budú následne predmetom notifikácie, tak úrad bude považovať osvedčenie o akreditácii vydané v takomto rozsahu za dostatočný dôkaz plnenia podmienok notifikácie. V súčasnosti úrad a SNAS pracujú na vytvorení takejto schémy, pričom sa predpokladá, že v druhej polovici roka by už schéma mohla byť pripravená pre prípadných záujemcov. Až do vytvorenia tejto akreditačnej schémy a do jej aplikovania v praxi bolo vzájomne dohodnuté, že v rámci posudzovaní vykonávaných u akreditovaných subjektov bude zamestnanec úradu prítomný na posudzovaní u akreditovaného subjektu, ktorý je aj notifikovaný a počas tohto auditu sa bude zameriavať na preverenie požiadaviek uplatniteľných pri autorizácii alebo notifikácii. 

Táto aktivita je zameraná na zjednotenie požiadaviek na akreditáciu subjektu, ktorý v rozsahu svojej akreditácie bude mať aj činnosť podľa technického predpisu, ktorý si vyžaduje autorizáciu alebo notifikáciu. Pre samotný subjekt to bude znamenať odbremenenie od viacnásobných posudzovaní, zjednodušenie a sprehľadnenie celého procesu udelenia akreditácie a následne autorizácie alebo notifikácie. 
 
4)	V oblasti realizácie slobodného pohybu tovaru 
 V priebehu roka 2010 úrad spolupracoval s Európskou komisiou aj v rámci pracovnej skupiny vyšších štátnych úradníkov pre normalizáciu (SOGS) na tvorbe jednotných pravidiel na implementáciu Nového legislatívneho rámca na výrobky, upravujúcich základné postupy a procesy pre všetky zložky infraštruktúry kvality: normalizáciu, metrológiu, posudzovanie zhody, akreditáciu ale aj trhový dozor. V oblasti normalizácie sa práce sústredili najmä na stratégiu lepšej prístupnosti noriem, reflekciu potrieb malého a stredného podnikania, schválenie plánu Informačnej a komunikačnej technológie (ICT), Normalizácie na roky 2010-2013 s prioritami v oblastiach tzv. eGovernmentu a informatizácie spoločnosti (eHealth, eInclusion, Intelligent transport, RFID, Electronic signatures, eInvoicing, eSkills and eEducation, ICT for sustainable growth, Internet of things, ePublishing, eSecurity, eBusiness) a podpore implementácie noriem. Spracúvané dokumenty zamerané na lepšiu konkurencieschopnosť európskeho priemyslu s využitím potenciálu európskeho normalizačného systému boli prerokúvané v Európskom parlamente a sú reflektované v jeho správe O výzvach technickej normalizácie do 21. storočia. 
V oblasti metrológie boli prerokúvané limity princípu realizácie vzájomného uznávania pri súčasnej súbežnej platnosti národných aj európskych pravidiel na značnú množinu meracích prístrojov ale aj  ďalšia liberalizáciu trhu s meracími prístrojmi. V oblasti posudzovania zhody boli práce zamerané na formuláciu horizontálnych ustanovení v návrhoch desiatich zosúladených smerníc nového prístupu s novým regulačným rámcom na výrobky, tak aby sa uľahčili postupy posudzovania zhody najmä pre malé a stredné podnikanie,  a dali  využiť zavedené systémy manažérstva kvality pri ES vyhlásení o zhode. 
Taktiež bola spracovaná správa o národnej spolukampani k EÚ informačnej kampani o značení CE, ktorá má napomôcť podnikateľským subjektom využívať pre nich najvhodnejšie postupy posudzovania zhody a spotrebiteľom chápať význam CE značenia. V oblasti akreditácie sa formulovali pravidlá cezhraničnej akreditácie, pravidlá flexibilnej akreditácie a pravidlá vzájomného posudzovania akreditačných orgánov. Hľadala sa najlepšia prax pri monitorovaní národných akreditačných služieb ako aj spolupráce notifikujúcich autorít s akreditačnými posudzovateľmi tak, aby sa dosiahla želaná synergia a úspora ľudských zdrojov a nákladov na akreditáciu. V oblasti trhového dozoru sa riešila tvorba národných programov trhového dozoru v koherentnej a transparentnej podobe.
V neharmonizovanej oblasti slobodného pohybu tovaru sa v roku 2010 naplno rozvinula činnosť Národného kontaktného miesta na výrobky zameraná na vzájomné uznávanie výrobkov (bez potreby ďalšieho skúšania), ktorá bola v súlade s právom uvedená na trh v SR alebo niektorého členského štátu Európskeho hospodárskeho priestoru. V roku 2010 išlo o 114 vybavených žiadostí, najviac od domácich subjektov (celkovo 77), najmä výrobcov a dovozcov, čo v súlade s Programovým vyhlásením vlády SR napomôže podnikateľskému prostrediu v širšej geografickej realizácie ním vyrábaných alebo sprostredkúvaných výrobkov a k zníženiu nákladov. Na realizáciu tohto istého cieľa bolo zamerané 8. rokovanie expertnej skupiny MARS EHK OSN v Bratislave, ktorej cieľom je nielen presadzovať európske praktiky v liberalizáciu uvádzania výrobkov na trh, ale aj postupy orgánov trhového dozoru, vrátane posudzovania rizík. Národné kontaktné miesto pre výrobky doposiaľ poskytlo informácie takmer trom stovkám výrobcov, dovozcov a distribútorov výrobkov. Jeho služby tak uľahčili voľný pohyb výrobkov na vnútornom trhu EÚ, z čoho majú okrem podnikateľských subjektov v konečnom dôsledku úžitok aj samotní spotrebitelia týchto výrobkov. (viď. tabuľka č. 1) Všetky doposiaľ prijaté podnety boli vybavené v určenej lehote do 15 pracovných dní. 
	V uplynulom roku 2010 bola vypracovaná aj prvá výročná správa o uplatňovaní nariadenia Európskeho parlamentu a Rady (ES) č. 764/2008 z 9. júla 2008 , ktorým sa ustanovujú postupy týkajúce sa uplatňovania určitých vnútroštátnych technických pravidiel na výrobky, ktoré sú v súlade s právnymi predpismi uvedené na trh v inom členskom štáte, a ktorým sa zrušuje rozhodnutie č. 3052/95/ES (ďalej len nariadenie (ES) č. 764/2008), ktorá bola zaslaná Európskej Komisii. V tejto správe sa konštatovalo, že za prvý rok uplatňovania nariadenia neboli Národnému kontaktnému miestu pre výrobky známe žiadne rozhodnutia prijaté slovenskými kompetentnými autoritami v zmysle čl. 2 nariadenia, ktoré by mali negatívny vplyv na slobodný pohyb tovaru v rámci EÚ. Správa však poukázala aj na niektoré problematické produktové skupiny, pri ktorých je uplatňovanie princípu vzájomného uznávania komplikované. Medzi tieto produkty patria najmä stavebné výrobky, kozmetika, textilné výrobky, hnojivá a pesticídy, výživové doplnky a zdravotnícke pomôcky. Na základe vyhodnotenia uplatňovania nariadenia sa prikročilo aj k aktualizácií a úprave web stránky týkajúcej sa tejto problematiky, ktorá by mala poskytovať žiadateľom o informácie všetky potrebné informácie - http://www.unms.sk/?vitajte-vo-sfere-vzajomneho-uznavania. Ani v druhom referenčnom období vyhodnocovania aplikácie nariadenia zatiaľ Národnému kontaktnému miestu pre výrobky nie sú známe žiadne obmedzenia voľného pohybu tovaru v zmysle nariadenia. V poradí druhá správa o uplatňovaní nariadenia (ES) č. 764/2008 sa bude predkladať koncom augusta 2011, pričom úlohou úradu bude koordinácia kompetentných autorít pri tvorbe ich čiastkových vstupov a následná kompletizácia správy. Národné kontaktné miesto pre výrobky bude zároveň i naďalej poskytovať všetky služby v zmysle čl. 9 a 10, pričom jeho cieľom je skracovanie lehôt na odpoveď ako aj tvorba usmerňujúcich dokumentov v najčastejšie kladených dotazoch. 
	Okrem týchto aktivít sa Národné kontaktné miesto pre výrobky podieľa aj na zmene legislatívneho prostredia obmedzujúceho voľný pohyb tovaru, napr. v oblasti stavebných výrobkov určených pre rozvod plynu, ale napomáha aj pri ochrane spotrebiteľa, pri nepoctivých obchodných praktikách niektorých dovozcov, najmä v oblasti zdravotníckych pomôcok. 

Tabuľka č. 1 : Štruktúra prijatých dotazov podľa komoditných skupín za kalendárny rok 2010
komoditná skupina | počet | komoditná skupina | počet
stavebné výrobky | 14 | hygienické požiadavky na výrobky | 4
textilné výrobky a obuv | 13 | hračky | 3
potraviny a nápoje | 11 | meracie  zariadenia a prístroje | 2
kozmetické výrobky | 9 | hasiace prístroje | 2
strojné výrobky | 8 | bižutéria | 2
hnojivá, substráty a pôdne pomocné látky | 8 | zdravotnícke pomôcky | 1
chemické látky a prípravky | 7 | ostatné (napr. informácie o postupe pri uvádzaní výrobkov na trh, informácie o označení CE, prípadne iných informácie) | 16
elektrické zariadenia | 5 | |
dopravné prostriedky | 5 | |
výrobky z dreva a nábytok | 4 | |
Dotazov celkovo : 114 

	Významným nástrojom v neharmonizovanej oblasti slobodného pohybu tovaru je postup podľa smernice Európskeho parlamentu a Rady 98/34/ES, ktorou sa ustanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Ú. v. ES L 204, 21.7.1998) v platnom znení. Smernica tvorí právny základ nielen pre Európsky systém technickej normalizácie, ale aj pre zohľadnenie slovenských záujmov vo vnútrokomunitárnom pripomienkovom konaní k návrhom noriem, technických predpisov a pravidiel informačnej spoločnosti iných členských štátov, ale aj pre využívanie princípu vzájomného uznávania pri formulovaní týchto požiadaviek. Užšia pracovná skupina expertov vybraná Komisiou, medzi nimi aj zástupca úradu, a tým aj slovenská Centrálna jednotka pre smernicu 98/34/ES, sa intenzívne podieľala na analýze doterajšieho fungovania smernice a príprave návrhu na jej revíziu, ktorý by mal byť schválený do konca roka 2012. 
	V spolupráci s Európskou komisiou úrad zorganizoval seminár v oblasti výmeny informácií o technických predpisoch, technických normách a postupoch posudzovania zhody zameraný na realizáciu smernice 98/34/ES a previazanie jej organizačného zabezpečenia s ďalšími notifikačnými povinnosťami vzťahujúcimi sa k výrobkom a službám informačnej spoločnosti, či už na základe predpisov Európskej únie alebo Dohôd Svetovej obchodnej organizácie (WTO). Organizačné zabezpečenie a spôsob vykonávania týchto postupov na úrade bol na seminári o fungovaní smernice 98/34/ES, ktorý sa konal v Bratislave dňa 11. novembra 2010 označený Európskou komisiou ako vzorový s ideálnymi väzbami medzi európskou a medzinárodnou úrovňou, ako aj vo väzbe prepojenia infraštruktúry zabezpečujúcej činnosť Národného kontaktného miesta na výrobky, Centrálnej jednotky pre smernicu 98/34/ES a Informačného strediska WTO. 

5)	V oblasti rozšírenia koncepcie rozvoja informačných systémov 
Úrad vykonal všetky potrebné práce na vypracovanie šablón pre databázu Národného kontaktného miesta na výrobky, aby po získaní príslušných finančných prostriedkov zo zdrojov vyčlenených na elektronizáciu verejnej správy mohol v nasledujúcom období zabezpečiť dostupnosť informácií o vnútroštátnych technických pravidlách pre výrobky, ktoré sú uvedené na trh v inom členskom štáte Európskej únie prostredníctvom ústredného portálu verejnej správy. V tomto smere sa predpokladá, že stále narastajúca databáza odpovedí bude postupne integrovaná na ústredný portál verejnej správy. Služby poskytované Národným kontaktným miestom pre výrobky už boli pod názvom „Poskytovanie informácií o technických pravidlách na výrobky, požiadavkách pri ich uvádzaní na trh a do prevádzky“ registrované za úrad do katalógu eGovernment služieb. V súvislosti so zberom elektronických dát bola okrem databázy prijatých dotazov vytvorená aj databáza kontaktných osôb. Pracuje sa  aj na tvorbe databázy o neharmonizovaných požiadavkách na výrobky, pričom v tejto veci už Národné kontaktné miesto pre výrobky požiadalo o spoluprácu aj ostatné ústredné orgány štátnej správy a iné kompetentné orgány. Vo väzbe na plán ICT normalizácie prijatý Európskou komisiou na roky 2010 -2013 bolo spracovaných 22 noriem ICT normalizácie, ktoré predstavujú podporu technických riešení pre prioritu EÚ v rámci - eGovernment.  Zodpovednosť za jednotlivé zložky plánu ICT normalizácie vo väzbe na informatizáciu verejnej správy a štandardy  štátneho informačného systému (Štandardy IS) je v SR rozdelená takto:

Komunikácia Komisie Európskemu parlamentu a Rade o úlohe normalizácie v rámci politík a legislatívy  EÚ KOM(2004)674 v konečnom znení a na jej základe spracovaný dokument DG ENTR: Plán ICT normalizácie na roky 2010 -2013

Oblasti politiky EÚ | Kompetencia | Štandardy IS
eHealth | MZ SR | MZ SR
eInclusion | MF SR | MF SR
Intelligent transport | MDVRR SR | MF SR
RFID | MDVRR SR | MF SR
Electronic signatures | NBÚ | NBÚ
eInvoicing | MF SR | MF SR
eSkills and eEducation | MŠVVŠ SR | MF SR
ICT for sustainable growth | MF SR, MH SR | MF SR
Internet of things | MF SR | MF SR
ePublishing | MK SR | MF SR
eSecurity | MF SR | MF SR
eBusiness | MH SR | MF SR
Support to standards implementation | MF SR | MF SR

Oblasť technickej normalizácie
Základné koncepčné zámery v oblasti technickej normalizácie vytýčené koncepciou štátnej politiky sa realizovali aktivitami, uvedenými v nasledujúcom texte.
Plnenie povinností vyplývajúcich z medzinárodných dohôd, z členstva Slovenskej republiky v Európskej únii a z členstva v medzinárodných (ISO, IEC) a európskych (CEN, CENELEC, ETSI) normalizačných organizáciách bolo zabezpečené podpísaním Kontraktu č. 1/2010 medzi úradom a Slovenským ústavom technickej normalizácie (SÚTN), na ktorého základe SÚTN ako národný normalizačný orgán podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len zákon č. 264/1999 Z. z.) zabezpečoval informácie pre verejnosť a podnikateľské subjekty na vyššej úrovni ako v predchádzajúcich rokoch. Kontrakt bol zameraný na tvorbu technických noriem, s dôrazom na technické normy súvisiace so zabezpečovaním oprávneného záujmu, na medzinárodnú spoluprácu, na zlepšenie činnosti technických komisií, najmä v oblasti vypracúvania národných stanovísk k návrhom európskych technických noriem, teda na aktívnu účasť slovenských odborníkov na ich tvorbe. Naďalej sa pokračovalo v rozširovaní ponuky produktov v elektronickej forme a zlepšili sa parametre internetovej predajne technických noriem z hľadiska používateľského komfortu. V rámci realizácie cieľov koncepcie sa pre širokú verejnosť doplnil do detailu záznamu o technickej norme okrem jej predmetu aj jej obsah, čo umožní používateľom noriem lepšiu orientáciu pri ich vyhľadávaní a ďalšom používaní. Zároveň sa naďalej pracovalo na zlepšovaní služby STN-online, ktorá umožňuje sprístupnenie dokumentov vo formáte PDF on-line, spustenej do prevádzky v roku 2008. V roku 2010 bol systém rozšírený o voľný prístup ku kapitole Obsah normy, ktorá podá užívateľovi komplexnejší pohľad na normu ako celok.  
Pri presadzovaní záujmov SR prostredníctvom expertov na úrovni odborných orgánov medzinárodných a európskych normalizačných organizácií sa naďalej dôraz kládol na zlepšenie činnosti technických komisií, najmä v oblasti vypracúvania národných stanovísk k návrhom jednotlivých európskych technických noriem. Priebežne sa pracovalo na skvalitnení podmienok na prácu v technických komisiách, hlavne na kvalite prístupu k pracovným dokumentom a čo najjednoduchšiemu spôsobu získania informácií a dokumentov potrebných na normalizačnú prácu. Zorganizovalo sa stretnutie vedenia SÚTN a zástupcu úradu s predsedami a členmi technických komisií s cieľom oboznámiť ich s novinkami prístupu k aplikácii STN-online vrátane úprav na portáli www.sutn.sk, ako aj s výzvami technickej normalizácie (TN) do roku 2012 (prezentácia zástupcu úradu). V roku 2010 SÚTN nominoval delegátov zo Slovenska na 23. zasadaní TC/SC CEN a na 5. zasadnutí ISO/TC/SC. Príspevok bol poskytnutý štyrom delegátom. Priama účasť odborníkov  a možnosť presadzovania národného stanoviska za SR priamo na zasadnutiach TC/SC prináša výhody nielen pre SÚTN, ale aj samotným odborníkom formou získavania najnovších informácií, kontaktov a v neposlednom rade prestíže.
V roku 2010 sa pokračovalo v rokovaniach s účastníkmi normalizačného procesu na úrovni orgánov verejnej správy na zabezpečenie posudzovania návrhov európskych technických noriem z hľadiska ich súladu s národnými právnymi predpismi, vrátane aktívneho zapojenia sa orgánov štátnej a verejnej správy do normalizačných prác súvisiacich s podporou legislatívy Nového prístupu a podporou politík EÚ a zabezpečenie súladu technických noriem s požiadavkami legislatívy. Ešte koncom roka 2009 sa začali úvodné rokovania s Ministerstvom práce, sociálnych vecí a rodiny Slovenskej republiky (MPSVR SR) s cieľom načrtnúť základné tézy spolupráce. Stretnutie v apríli 2010 so zástupkyňou MPSVR SR a pracovníkmi SÚTN už konkretizovalo spôsob spolupráce a výsledkom boli nominácie odborníkov za Technickú inšpekciu (TI) a Národný inšpektorát práce (NIP) do príslušných technických komisií. V priebehu roka 2010 sa uskutočnilo niekoľko pracovných stretnutí zástupcov úradu, SÚTN s Ministerstvom dopravy, výstavby a regionálneho rozvoja SR (MDVRR SR) týkajúce sa  implementácie európskych noriem z oblasti telekomunikácií (ETSI) do národnej sústavy noriem. Vzhľadom na zrušenie a následné obnovenie Ministerstva životného prostredia (MŽP SR)  v priebehu roka 2010, ako aj  začlenenie Ministerstva výstavby a regionálneho rozvoja SR (MVRR SR) do novovzniknutého MDVRR SR,  SÚTN bude inicializovať v nasledujúcom období nové rokovania so zástupcami týchto  ministerstiev, aby sme nadviazali na doterajšiu veľmi aktívnu spoluprácu v oblasti TN.
Veľká pozornosť sa venovala včasnému zabezpečeniu implementácie revidovaných harmonizovaných európskych technických noriem do sústavy slovenských technických noriem v súvislosti s prebiehajúcimi revíziami smerníc nového prístupu a novými smernicami, ktoré tvoria podpornú zložku technickej legislatívy nového prístupu a ktoré boli prioritou v oblasti pripomienkovania a spracúvania plánu technickej normalizácie aj v roku 2010. Zoznamy harmonizovaných slovenských technických noriem k jednotlivým právnym predpisom implementujúcim smernice Európskej únie sa uverejňovali vo vestníku úradu analogicky s oznámeniami Európskej komisie v Úradnom vestníku Európskej únie. Za rok 2010 bolo publikovaných 23 oznámení k 19 právnym aktom.
Okrem noriem slúžiacich na podporu legislatívy môžu dobrovoľné normy poskytnúť výrobkom ďalšiu pridanú hodnotu. Takéto normy podporujú hospodársku súťaž, znižujú náklady na produkciu a predaj, čím zvyšujú konkurencieschopnosť. Preto je dôležité, aby normalizácia reagovala na požiadavky trhu, zameriavala sa na podporu potrieb spoločnosti napr. v oblasti environmentálnych aspektov, služieb, interoperability (ICT/IT), energetiky a z hľadiska demografického vývoja na normy na tovary a služby uspokojujúce požiadavky starších a postihnutých ľudí. V súlade s vyššie uvedeným SÚTN v roku 2010 prihliadal pri zaraďovaní úloh do plánu technickej normalizácie (PTN) aj na tieto skutočnosti. Aktívna činnosť SÚTN sa prejavila aj pri tvorbe programu na Svetový deň normalizácie v roku 2010 a prednášky boli zamerané na témy súvisiace s dostupnosťou noriem pre všetkých aj pre ľudí starších resp. s telesným postihnutím. 
Medzinárodná organizácia pre normalizáciu (ISO) predložila v decembri 2008 na verejné prerokovanie návrh normy ISO 26000. Ide o celospoločensky významnú normu, ktorej cieľom je všeobecné porozumenie princípom spoločenskej zodpovednosti a jej uplatňovania v organizáciách, čím bude prispievať k trvalo udržateľnému rozvoju, zdraviu a prosperite spoločnosti. Norma by nemala chýbať žiadnemu prezieravému lídrovi, manažérovi, ktorý má na zreteli udržateľnosť podnikania. SÚTN sa začal už v roku 2009, v spolupráci s doc. Dubcovou z EU Bratislava, aktívne zapájať do pripomienkovania návrhu normy s cieľom zabezpečiť jednotné národné stanovisko a zároveň propagovať tvorbu normy na Slovensku. Práce pokračovali aj v roku 2010, pričom v januári boli zaslané návrhy pripomienok organizáciám, ktoré sa zaoberajú témou spoločenskej zodpovednosti s cieľom vytvoriť spoločné národné stanovisko. SÚTN hlasoval pozitívne k ISO/DIS 26000 s pripomienkami. Prednáška k tejto téme bola aj na Fóre normalizátorov Slovenska v apríli 2010. Po vydaní normy v ISO v novembri 2010 SÚTN zaradil normu do plánu technickej normalizácie na rok 2011 prekladom do slovenského jazyka s termínom vydania v roku 2011.
Na úrovni legislatívnej činnosti sa pokračovalo na návrhu novely zákona č. 264/1999 Z. z., ktorou sa mali do zákona začleniť ustanovenia týkajúce sa autorskoprávnej ochrany technických noriem v zmysle Bernskej dohody, všeobecnej medzinárodnej dohody o ochrane duševného vlastníctva a pokynov a pravidiel medzinárodných a európskych normalizačných organizácií. Hlavné ustanovenia týkajúce sa autorskoprávnej ochrany technických noriem, ktoré by zlepšili a jednoznačnejšie definovali ochranu STN boli zo strany SÚTN navrhnuté na zmenu. V súčasnosti sú práce na novele zákona pozastavené, resp. úrad pracuje na vysporiadaní sa s pripomienkami v rámci medzirezortného pripomienkového konania.
V roku 2010 sa stalo dôležitým v oblasti značky KEYMARK zabezpečovanie a udržiavanie aktívneho členstva v Certifikačnej rade CEN (CCB) a v stálej pracovnej skupine CCB / MG (Manažérska skupina CCB) v rámci systému európskej značky zhody s normou KEYMARK. Pracovná skupina CCB/MG úzko spolupracuje so sekretariátom Certifikačnej rady CEN (CCB) a organizuje pracovné stretnutia. Členstvo zástupcu SÚTN v CCB bolo v januári 2009 z dôvodu šetrenia cestovných nákladov zrušené, preto sa na práci CCB / MG SÚTN priamo nezúčastňuje, avšak skupina pravidelne na zasadaniach CCB podáva informáciu o svojich záverečných rozhodnutiach, resp. dáva ostatným členom odporúčania, ako postupovať pri riešení aktuálnych, naliehavých otázok týkajúcich sa Keymarku. Zástupca SÚTN sa v r. 2010 zúčastnil na dvoch takýchto pracovných zasadaniach Certifikačnej rady CCB. 
CCB, kde má SÚTN členské zastúpenie, uznala Technický skúšobný ústav Piešťany, š.p. (TSÚ Piešťany, š.p.) ako splnomocnený certifikačný orgán pre tepelné solárne produkty. TSÚ Piešťany, š.p. získal právo udeľovať značku Keymark a túto činnosť môže vykonávať od 17. marca 2010, kedy bola podpísaná zmluva o postupe takéhoto práva medzi SÚTN, národným členom CEN a TSÚ Piešťany, š.p. .
Dňa 26. 02. 2009 získal SÚTN od Slovenskej národnej akreditačnej služby (SNAS) Osvedčenie o akreditácii podľa STN EN 45011: 2000 v oblasti certifikácie produktov, v ktorom sa deklaruje spôsobilosť vykonávať certifikáciu prekladateľských služieb, služieb poskytovania jazykových študijných pobytov a pohrebných služieb podľa príslušných európskych noriem. V priebehu roka 2010 vykonali audítori SÚTN dva certifikačné audity v dvoch prekladateľských agentúrach a dva kontrolné audity v agentúrach, kde bol vykonaný dohľad certifikovaného subjektu.
Na zvýšenie povedomia o úlohe technickej normalizácie a zviditeľňovanie činnosti národného normalizačného orgánu v súlade so strategickými cieľmi medzinárodných a európskych normalizačných organizácií sa realizovali semináre a stretnutia odborníkov z oblasti normalizácie so zástupcami štátnej a verejnej správy, vedy, výskumu, vysokého školstva, podnikateľskej sféry, živnostníkov a malých a stredných podnikateľov (Fórum normalizátorov, Svetový deň normalizácie spojený s odovzdávaním Ceny Vladimíra Lista odborníkom, ktorí sa zaslúžili o rozvoj TN, semináre organizované profesijnými organizáciami, na ktorých vystupovali odborní pracovníci SÚTN). V súvislosti s vydaním normy STN EN 15733 Služby realitných maklérov zorganizovala Národná agentúra realitných kancelárií (NARSK) spolu so SÚTN v júni 2010 odbornú konferenciu. Norma, na spracovaní ktorej sa aktívne podieľali aj odborníci zo Slovenska predstavuje prvý európsky konsenzus o presnom určení požiadaviek na služby realitných maklérov. 
V roku 2010 sa uskutočnili prezentácie Infocentra a služieb poskytovaných SÚTN pre žiakov a študentov stredných a vysokých škôl.
SÚTN sa zúčastnil v rámci expozície úradu v dňoch 3. – 5. 3. 2010 výstavy INDUSTRY EXPO, ktorá sa konala v priestoroch Incheby v Bratislave. V dňoch 23. – 27. 3. 2010 v rámci expozície MVRR SR sme sa prezentovali na 31. ročníku veľtrhu stavebníctva CONECO tiež v priestoroch Bratislavskej Incheby.
V dňoch 29. 9. 2010 - 1. 10. 2010 sa SÚTN ako vystavovateľ zúčastnil na veľtrhu elektrotechniky, elektroniky a energetiky ELEKTRO EXPO 2010 v priestoroch výstaviska Incheba v Bratislave. V rámci sprievodného prednáškového programu mal riaditeľ obchodného úseku SÚTN taktiež priestor prezentovať portfólio svojich hlavných činností. 
Uvedené podujatia boli využité na prezentáciu produktov a služieb, najväčší záujem zákazníkov vzbudila služba STN-online, predovšetkým na výstavách CONECO a ELEKTROEXPO, kde ju ocenili aj mnohí jej súčasní používatelia združení v Slovenskej komore stavebných inžinierov, resp. v Slovenskom elektrotechnickom zväze – Komore elektrotechnikov Slovenska, ďalej to bola oblasť noriem ohľadne energetickej hospodárnosti budov a pripravovaná norma ISO 26000 o spoločenskej zodpovednosti.
SÚTN okrem už uvedených aktivít vykonával ďalšie činnosti vyplývajúce zo zákona č. 264/1999 Z. z. a z postavenia národného normalizačného orgánu v týchto oblastiach:
1)	zastupovanie Slovenskej republiky v európskych a medzinárodných normalizačných organizáciách (CEN, CENELEC, ETSI, ISO, IEC), plnenie povinností vyplývajúcich z členstva v týchto organizáciách, zabezpečovanie medzinárodnej spolupráce ;
2)	zabezpečenie normalizačnej činnosti na národnej úrovni;
3)	zabezpečovanie funkcie Národného informačného strediska.
V rámci medzinárodnej spolupráce SÚTN vykonával funkciu národného sekretariátu pre uvedené organizácie. Pritom zabezpečil hlasovanie k 1 858 dokumentom CEN, 817 dokumentom CENELEC, 105 dokumentom ETSI, 356 dokumentom ISO a k 1 929 dokumentom IEC. Informácie o návrhoch európskych a medzinárodných noriem zároveň uverejňoval na svojej webovej stránke.
Záujmy Slovenskej republiky presadzoval zároveň aktívnym zapájaním sa do činnosti riadiacich orgánov medzinárodných a európskych normalizačných organizácií a priamou účasťou svojich zástupcov na valných zhromaždeniach a v nasledujúcich orgánoch: v Správnej rade CEN (CEN/CA), Technickej rade CEN (CEN/BT), Technickej rade CENELEC (CENELEC/BT), v Certifikačnej rade CEN (CCB), v rámci systému európskej značky zhody s normou KEYMARK na zasadnutí ETSI NNO (ETSI/NNO). V roku 2010 sa reprezentanti SÚTN pravidelne zúčastňovali na zasadaniach Európskeho fóra pre distribúciu noriem CEN (EFSD) a v pracovnej skupine CEN/CA WG Membership, kde sa pripravujú kritériá na hodnotenie členov CEN a CENELEC formou peer assessment.
Ďalším zámerom bola aktívna účasť na snahe vytvoriť jeden orgán na administratívne riadenie oboch európskych normalizačných organizácií.
K pozitívnej propagácii Slovenskej republiky prispel SÚTN zorganizovaním alebo spoluorganizovaním štyroch zasadnutí technických komisií a subkomisií medzinárodných a európskych normalizačných organizácií na Slovensku. Ide o nasledujúce zasadnutia:
Zasadnutie ISO/TC 44/SC 11 „Kvalifikačné požiadavky na personál vykonávajúci zváranie a pridružené procesy“  kde SR resp. SÚTN zabezpečuje sekretariát danej subkomisie.
V SÚTN sa po prvýkrát konalo zasadanie  IEC/TC 89 „Skúšanie nebezpečného požiaru“ vrátane pracovných skupín mali rokovania Celkove sa zasadaní zúčastnilo 32 delegátov. 
Medzi ďalšie uskutočnené zasadnutia v roku 2010 patrili aj ISO/TC 44, SC11  - Kvalifikačné požiadavky na personál vykonávajúci zváranie, Zasadnutie IEC/TC 89 – Skúšanie nebezpečného požiaru, Zasadnutie CEN/TC 403 – Estetické chirurgické služby, Zasadnutie CEN/TC 250 – Eurokódy.
V dňoch 23. – 24. 9. 2010 sa konalo v rámci 9. medzinárodnej  konferencie IQUAM (International Committee for Quality Assurance, Medical Technologies and Devices in Plastic Surgery) v Bratislave prvé ustanovujúce zasadnutie projektovej komisie CEN/TC 403 „Estetické chirurgické služby“. Za SR sa zasadnutia zúčastnili doc. MUDr. J. Fedeleš, CSc., viceprezident Slovenskej spoločnosti plastickej a estetickej chirurgie, tajomník medzinárodnej spoločnosti IQUAM a MUDr. D. Pálenčár, PhD., vedecký tajomník Slovenskej spoločnosti plastickej a estetickej chirurgie.
V novembri SÚTN zorganizoval zasadanie CEN/TC 250 „Eurokódy“ v Bratislave, pričom zabezpečenie organizácie bolo vysoko hodnotené predsedom aj tajomníkom TC 250. Na zasadaní sa zúčastnilo 48 delegátov. Novinky súvisiace s vydávaním noriem z oblasti eurokódov sú zverejňované na webovej stránke SÚTN v sekcii Eurokódy a sú pravidelne aktualizované vedúcou oddelenia stavebníctva v koordinácii s MDVRR SR, sekcia stavebníctva.
Implementácia požiadaviek novej normy STN EN ISO 9001:2009 do systému manažérstva kvality SÚTN prebehla úspešne. Procesy opisujúce jednotlivé činnosti boli aktualizované a zároveň preverené internými auditmi a externým auditom.
Certifikačné orgány CERTICOM a CQS na základe vykonania kontrolného auditu v novembri 2010 potvrdili, že zavedený systém manažérstva kvality v SÚTN je v zhode s normou STN EN ISO 9001: 2009 v oblasti tvorby a distribúcie STN, vydávania a predaja publikácií a spravovania informačného systému technickej normalizácie.
Výsledky medzinárodných aktivít sa na národnej úrovni aplikovali prostredníctvom pracovníkov SÚTN a technických komisií, ktoré sú jeho poradným orgánom a sústreďujú zástupcov všetkých zainteresovaných subjektov od orgánov štátnej správy, cez priemysel, podnikateľskú sféru, malé a stredné podnikanie, výskumné ústavy, autorizované osoby, výskum, vysoké školy a pod., čím sa zabezpečuje transparentnosť, otvorenosť a nediskriminačný prístup v normalizačnej činnosti v súlade s európskymi princípmi.
V súčasnosti je pri SÚTN zriadených 96 technických komisií (TK), 49 subkomisií (SK) a 5 pracovných skupín (PS). Zoznam a názvy TK sú prístupné na internetovej stránke SÚTN v časti Technická normalizácia – Technické komisie. Na pôde SÚTN sa uskutočnilo piaty krát pracovné stretnutie vedenia SÚTN, úradu s predsedami a vybranými členmi TK. Na základe skúseností navrhujeme v roku 2011 stretnutie uskutočniť len v prípade, ak bude potrebné informovať o závažnejších zmenách resp. novinkách. Všetky ostatné informácie sú oznamované členom TK na pravidelných zasadnutiach resp. e-mailom priebežne.
Z celkového počtu 1 976 vydaných noriem a zmien (vrátane TNI) vydaných SÚTN v roku 2010 bolo vydaných tlačou 740 noriem a zmien(vrátane 22 CD). Zároveň bolo tlačou  vydaných 105 opráv noriem a 58 opráv noriem bolo vydaných oznámením vo Vestníku úradu. Infocentrum spracovalo a sprístupnilo v sledovanom období všetky vydané slovenské technické normy a všetky prijaté dokumenty z medzinárodných, európskych a zahraničných normalizačných organizácií. V rámci tvorby národnej databázy slovenských technických noriem sa spracovalo spolu 3 304 záznamov, bolo vybavených 1 022 externých, 370 interných používateľov, telefonicky bolo vybavených 2 700 používateľov a e-mailom 628 používateľov

Oblasť metrológie
Nové právne úpravy v metrológii
Začiatkom roku 2010 nadobudla účinnosť novela vyhlášky č. 206/2000 Z. z. o zákonných meracích jednotkách, ktorá transponuje smernicu Európskeho parlamentu a Rady 2009/3/ES z 11. marca 2009, ktorou sa mení a dopĺňa smernica Rady 80/181/EHS o aproximácii právnych predpisov členských štátov týkajúcich sa meracích jednotiek. Ide o vyhlášku č. 537/2009 Z. z. Transpozícia uvedenej smernice sa premietla aj do novely vyhlášky č. 207/2000 Z. z. o označenom spotrebiteľskom balení v znení neskorších predpisov, t. j. vyhlášky č. 538/2009 Z. z., ktorá tiež nadobudla účinnosť 1. januára 2010.
Po stiahnutí predchádzajúceho návrhu novely zákona č. 142/2000 Z. z. o metrológii a o zmene a doplnení niektorých zákonov v znení neskorších predpisov (ďalej len zákon č. 142/2000 Z. z.) z rokovania Národnej rady Slovenskej republiky v januári 2010 sa začali práce na novom návrhu, ktorý do značnej miery prevzal prvky novely z roku 2009. K zmenám došlo najmä v oblasti autorizácie a registrácie s dôrazom na nezávislosť a nestrannosť, v spôsobe počítania času platnosti overenia, v spôsobilosti v oblasti metrológie pre fyzické osoby pôsobiace v aktivitách, ktoré podliehajú autorizácii a registrácii a v definovaní vzťahov k zahraničiu. 
Súčasne prebiehali práce na novele vyhlášky č. 210/2000 Z. z. o meradlách a metrologickej kontrole v znení neskorších predpisov, ktorá by bola nezávislá od pripravovanej novelizácie zákona. Jej predmetom je dôslednejšie odlíšenie metrologickej kontroly vykonávanej podľa národných predpisov od metrologickej kontroly založenej na európskych smerniciach starého prístupu, zosúladenie niektorých ustanovení so smernicou Európskeho parlamentu a Rady č. 2006/123/ES z 12. decembra 2006 o službách na vnútornom trhu a aktualizácia viacerých príloh vzťahujúcich sa na konkrétne druhy určených meradiel.
V roku 2010 odbor metrológie úradu pripravil návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 294/2005 Z. z. o meradlách. Účelom tejto novely bola predovšetkým transpozícia smernice Komisie 2009/137/ES z 10. novembra 2009, ktorou sa menia a dopĺňajú osobitné prílohy k druhom meradiel MI-001 až MI-005 smernice Európskeho parlamentu a Rady 2004/22/ES o meradlách, pokiaľ ide o využívanie najväčších dovolených chýb. Okrem prevzatia uvedenej smernice sa pri návrhu novely nariadenia vlády využila možnosť opraviť niektoré jeho nedostatky vyplývajúce z praxe k zlepšeniu transpozície smernice 2004/22/ES, ako aj spresniť niektoré jeho ustanovenia, ktoré v praxi mohli spôsobovať problémy. Nariadenie vlády Slovenskej republiky č. 445/2010 Z. z. z 12. novembra 2010, ktorým sa mení a dopĺňa nariadenie vlády Slovenskej republiky č. 294/2005 Z. z. o meradlách bolo zverejnené v Zbierke zákonov Slovenskej republiky, čiastka 166, z 20. novembra 2010. Účinnosť nadobudne 1. júna 2011.
Prenos informácií do metrologickej praxe
	V roku 2010 sa venovala pozornosť informovaniu metrologickej verejnosti o aktuálnych otázkach pripravovanej metrologickej legislatívy. Odborníci z úradu, SMÚ a SLM informovali verejnosť o základných koncepčných zámeroch pripravovanej novely zákona o metrológii a súvisiacich vykonávacích predpisoch, ako aj o konkrétnych navrhovaných riešeniach partikulárnych otázok metrologickej praxe, ktoré sa pripravovanou legislatívou upravujú. Konkrétne išlo o tieto semináre:
1)	XXXII. zhromaždenie Kalibračného združenia Slovenskej republiky a XXXVIII. fórum metrológov Slovenska, ktoré sa konali 17. – 18. 3. 2010 v hoteli Kultúra v Ružomberku. Podujatia sa zúčastnili generálny riaditeľ SLM a riaditeľ Slovenského metrologického inšpektorátu (SMI). 
2)	Odborný seminár „Novela zákona o metrológii“ organizovaný Úniou váharov Slovenskej republiky, ktorý sa uskutočnil 9. 6. 2010 v budove SLM v Banskej Bystrici za účasti riaditeľa odboru metrológie úradu.
3)	Seminár pre autorizované osoby o aktuálnych metrologických otázkach a XXXIX. fórum metrológov Slovenska usporiadané Slovenskou metrologickou spoločnosťou v spolupráci s úradom sa konali 25. – 26. 10. 2010 v hoteli Hubert v Gerlachove za účasti predsedu úradu. Na seminári vystúpili zástupcovia úradu, SMÚ a SMI.

Na podporu činností súvisiacich s posudzovaním zhody, ktoré vykonávajú autorizované a notifikované osoby, slúžil preklad medzinárodných dokumentov z oblasti metrológie. Hlavným cieľom týchto prekladov bolo reflektovanie najnovších trendov v oblasti metrológie, ktoré majú svoju odozvu v medzinárodných odporúčaniach, vydávaných Medzinárodnou organizáciou pre legálnu metrológiu OIML a takisto aj v príručkách vypracovaných európskou organizáciou WELMEC. Preklady týchto dokumentov boli financované v rámci programu rozvoja metrológie, pričom výsledné dokumenty sa pripravujú na zverejnenie na internetovej stránke úradu, kde budú voľne dostupné. Konkrétne sa v roku 2010 preložili tieto dokumenty:
a)	medzinárodné odporúčania OIML R35-1, R51-2, R99-1, R99-2, R107-1, R107-2, R117-1, R139 a R140, týkajúce sa meradiel zahrnutých v smernici Európskeho parlamentu a Rady 2004/22/ES o meradlách a predstavujúce normatívne dokumenty k tejto smernici,
b)	príručky WELMEC 8.12-1, WELMEC 8.12-2, WELMEC 8.17, WELMEC 8.18-2, WELMEC 8.20 a WELMEC 8.8.

Vedecká metrológia
Základnou úlohou v oblasti metrológie je zabezpečenie správnosti a jednotnosti meraní, ktoré sa vykonávajú na Slovensku. Pritom sa musí klásť dôraz na zabezpečovanie uchovávania a medzinárodné porovnávanie národných etalónov (NE), meracích jednotiek a ich stupníc a odovzdávanie ich hodnôt na iné etalóny a meradlá. V súčasnosti sa v SMÚ nachádza 29 NE, pričom ďalšie štyri etalóny sa pripravujú na vyhlásenie za NE.
Aj v roku 2010 pokračoval SMÚ vo vývoji nových meracích a vyhodnocovacích zariadení, v uplatňovaní nových metód a pracovných postupov s cieľom zabezpečiť adekvátne metrologické parametre národných etalónov vo vzťahu k európskemu a celosvetovému metrologickému systému.
Prvoradou úlohou SMÚ, ako signatára Dohovoru o vzájomnom uznávaní národných etalónov a kalibračných a meracích certifikátov, vydávaných národnými metrologickými ústavmi (CIPM MRA), v oblasti medzinárodnej spolupráce bolo aj v roku 2010 zabezpečovanie medzinárodnej akceptovateľnosti národných etalónov. Preto sa aj v roku 2010 SMÚ zúčastňoval na medzinárodných porovnávacích meraniach v rámci poradných výborov BIPM, regionálnych metrologických organizácií EURAMET a COOMET a v rámci bilaterálnej spolupráce. Dôkazom úspešnej činnosti SMÚ v tejto oblasti je aj zápis 387 činností do tabuliek kalibračných a meracích schopností (CMC) v rámci dohovoru CIPM MRA.
V rámci vedeckej prípravy odborníkov v metrológii prebieha na Slovenskej technickej univerzite v Bratislave a na SMÚ akreditované doktorandské štúdium v odbore 5-2-55 Metrológia. Prišlo k zmene garanta tohto štúdia na SMÚ, pričom na túto zmenu bol potrebný súhlas Akreditačnej komisie SR.
SMÚ získal od Ministerstva školstva, vedy, výskumu a športu SR (MŠVVaŠ SR) osvedčenie o spôsobilosti vykonávať výskumnú a vývojovú činnosť, čím sa potvrdila odborná úroveň SMÚ a získalo sa oprávnenie čerpať finančné prostriedky z národných grantových schém a štrukturálnych fondov EU.
Medzinárodný metrologický výskum v roku 2010 prebiehal v rámci končiaceho programu iMERA Plus. Slovenskú republiku v ňom zastupuje SMÚ, ktorý sa aktívne podieľa na riešení týchto projektov:
-	Liečba rakoviny pomocou externých zväzkov,
-	Nadväznosť meraní biologických zložiek a aktivity iónov v klinickej chémii,
-	Nová generácia meracej techniky pre výkon a energiu,
-	Nová generácia kvantových systémov merania napätia pre široké použitie.
V roku 2009 bolo schválené vytvorenie jednotného Európskeho metrologického výskumného programu (EMRP). SMÚ sa úspešne zúčastnil na niektorých výzvach, ktoré boli v rámci uvedeného programu vypísané a stal sa súčasťou medzinárodných konzorcií, riešiacich jednotlivé schválené projekty. Ide o trojročné projekty, pričom v roku 2009 prebehla prvá výzva pre oblasť Energia, v rámci ktorej sa SMÚ zúčastňuje na riešení 4 projektov:
1)	Charakterizácia energetickej hodnoty plynov,
2)	Metrológia pre LED svetelné zdroje a svietidlá,
3)	Metrológia pre novú generáciu jadrových elektrární,
4)	Metrológia pre sofistikované elektrické siete.
V roku 2010 prebehla ďalšia výzva pre oblasti Priemysel a Životné prostredie, kde SMÚ bude participovať pri riešení ďalších 8 projektov. 
Z oblasti životného prostredia je to 5 projektov:
1)	Metrológia tlaku, teploty, vlhkosti a vzdušnej rýchlosti v atmosfére,
2)	Metrológia pre salinitu a acidifikáciu oceánov,
3)	Metrológia chemických znečisťujúcich látok v ovzduší,
4)	Spektrálne referenčné dáta na monitorovanie atmosféry,
5)	Metrológia nakladania s rádioaktívnym odpadom.
Z oblasti priemyslu sú to 3 projekty:
1)	Metrológia ionizujúceho žiarenia v metalurgickom priemysle,
2)	Metrológia vysokých tlakov pre priemyselné aplikácie,
3)	Metrológia vysokých teplôt (> 1000 °C) pre priemyselné aplikácie. 

Národné etalóny

Nasledujúci text uvádza hlavné aktivity, súvisiace s činnosťou národných etalónov na SMU v roku 2010.

Veličina | Trendy vývoja

Geometrické veličiny

V rámci úlohy 21010-0 sa SMÚ zapojil do kľúčového porovnania v rámci projektu CCL – 11. Išlo o porovnanie jódom stabilizovaných HeNe laserov, čím obhajoval svoju akceptovateľnosť na medzinárodnom fóre. NE dĺžky (HeNe laser Winters M100, označený ako SMU-1) bol meraný na fs generátore v BEV, Rakúsko.
Výsledná hodnota frekvencie hyperjemnej komponenty „f“ NE dĺžky je f = 473 612 353 608,1 kHz s neistotou 2,3 kHz. Ukončila sa rekonštrukcia etalónového zariadenia na meranie malých uhlov SAG TA48 a vykonalo sa meranie na primárnom etalóne rovinného uhla v PTB Braunschweig, Nemecko. Z výsledkov merania vyplynulo, že rekonštruované zariadenie splňuje podmienky pre opätovné zaradenie do súboru zariadení NE rovinného uhla. V rámci zdokonaľovania prenosových zariadení NE dĺžky sa dovtedy používaný optický mikroskop na snímanie čiarok čiarkových stupníc na laserovom interferenčnom dĺžkomere, nahradil kamerou CCD. Navrhla sa mechanická časť uchytenia kamery a experimentálne sa odskúšala pri kalibrácií čiarkovej miery do 100 mm. Touto úpravou sa skvalitnila a spresnila kalibrácie čiarkových mier do 200 mm.

Čas

Etalón času a frekvencie, atómové hodiny Cs I, tvoriaci časovú stupnicu UTC (SMÚ), ktorá je súčasťou svetového času v BIPM Paríž, bol počas celého roku v chode bez porúch. Boli vykonávané pravidelné porovnávacie merania etalónu cez družicové systémy GPS a Glonass, výsledky sa pravidelne zasielajú do BIPM. Vyhodnotenie etalónu sa publikovalo v správe za rok 2010. Taktiež bola vypracovaná nová správa pre revíziu etalónu za posledných 5 rokov. Je trvale v prevádzke nový GPS/Glonass prijímač TTS-3 pre novú metódu vykonávania porovnávacích meraní, tzv. multi-channel method. 
Pre realizáciu porovnávacích meraní etalónov času a frekvencie v regionálnom rozsahu bol skonštruovaný prenosný zdroj etalónovej frekvencie 10 MHz s možnosťou zmeny frekvencie v okolí nominálnej hodnoty. 
Na kalibrácie a overovanie meradiel dĺžky a času v rozsahu stoviek metrov a desiatok minút bola realizovaná a odskúšaná metóda merania a zavedená do praxe na báze príjmu signálov GPS so softvérovou úpravou na tento účel.

Akustika

V rámci uchovávania národného etalónu akustického tlaku sa uskutočnila oprava a rekalibrácia zariadení zo zostavy etalónu, takisto aj merania tlakovej citlivosti vo frekvenčnom rozsahu od 40 Hz do 2500 Hz. Výsledky merania boli následne spracované a vyhodnotené v trende jednotlivých mikrofónov, ktorý bol uvedený aj v záverečnej súhrnnej správe pre revíziu národného etalónu akustického tlaku.
V rámci vývoja a zlepšenia etalónu sa uskutočnila modifikácia meracej zostavy pri meraní a rozšírení frekvenčnej charakteristiky meracích mikrofónov nominálneho priemeru 12 mm a 24 mm metódou elektrostatického aktuátora. Bola vykonaná verifikácia meracieho postupu dvoma spôsobmi odčítania hodnôt merania jednak v napätiach ako aj priamo v decibeloch, pričom sa stanovila korekcia RC filtra použitej napájacej jednotky WB 0736 meracej zostavy typu hornofrekvenčnej priepuste v oblasti dolného frekvenčného pásma do 125 Hz. Výsledky merania metódou elektrostatického aktuátora boli spresnené a prezentované s nižšou neistotou ako doposiaľ.
Laboratórium akustiky pokračovalo v medzinárodnom porovnávacom meraní pracovných etalónových meracích mikrofónov typu WS 1 a WS 2 vo vzdušnom prostredí v projekte č. 434/BY/08 v rámci organizácie COOMET. Bolo vykonané vyhodnotenie nameraných údajov v tlakovej komôrke, ako aj pri rozšírení merania frekvenčnej charakteristiky mikrofónov metódou elektrostatického aktuátora. Stanovená neistota výsledkov merania pre jednotlivé metódy bola uvedená v certifikátoch zaslaných s podrobným popisom meracieho pracoviska a metód merania pilotnému laboratóriu.

Hmotnosť

Vykonali sa metrologické skúšky a zaradilo sa do používania automatické zariadenie riadené počítačom s váhami Mettler KA30-3/P na kalibráciu závaží 20 kg a 10 kg. Zariadenie umožňuje kalibráciu 4 kusov závaží s hmotnosťou 20 kg, teda umožňuje aj kalibráciu dvoch etalónov 20 kg nadviazaním na dva etalóny 10 kg.
Spracoval sa program na riadenie automatu 1 g. Nový softvér v jazyku Visual Basic umožňuje použitie dnes vyrábaných notebookov bez potreby ich hardvérovej úpravy. Tento softvér sa postupne aplikuje na všetky automatické zariadenia na kalibrácie súprav závaží, používané v laboratóriu hmotnosti SMÚ. 
Spracoval sa postup na výpočet neistoty pri meraní osových zaťažení cestných vozidiel, ktorý využívajú autorizované metrologické pracoviská pri úradnom meraní. Takto sa vytvoria podmienky pre plnenie zákona o metrológii v tejto oblasti, nakoľko doposiaľ sa na vážnom lístku nezobrazovala neistota merania.

Hustota

V rámci prípravy na rekonštrukciu etalonážneho zariadenia SMÚ sa v Justur, a.s. Stará Turá vyhotovilo zariadenie na hydrostatické váženie pre dodávku do NMi Sarajevo. 
Zariadenie pracuje s etalónom hustoty na báze pevných telies – s kremíkovou guľôčkou s hmotnosťou 500 g a 1000 g. Pri skúškach sa dosiahla opakovateľnosť vyjadrená relatívnou smerodajnou odchýlkou merania až 10^-7.
Vykonala sa rekonštrukcia zariadenia na kalibráciu vibračných hustomerov, ktorá umožnila skrátiť čas kalibrácie (zlepšením prestupu tepla medzi chladiacou a meracou kvapalinou), znížila prácnosť pri výmene jednotlivých meracích (referenčných ) kvapalín a umožnila kalibráciu hustomerov väčších rozmerov.
Realizoval sa softvér na kalibráciu vibračných hustomer fy Sarasota. Požiadavka na vývoj softvéru vznikla z potreby zákazníkov na overovanie tohto meradla. Nové riešenie softvéru poskytuje pracovníkovi pri overovaní väčšiu flexibilitu, automatický záznam meraných dát a dosah na všetky kalibračné parametre pre nastavenie meradla priamo v laboratóriu SMU.

Viskozita

Modifikoval sa softvér na spracovanie výsledkov kalibrácie meradiel kinematickej a dynamickej viskozity a riadiaci program pre automatické meracie zariadenie NE viskozity. 
Úspešne prebehlo medzinárodné porovnávacie meranie v rámci projektu ASTM D.02.07.A (NIST). 
Vykonali sa práce na porovnávaní kapilárnych viskozimetrov s dĺžkou kapiláry 90 mm s viskozimetrami NE s dĺžkou kapiláry 400 mm a 500 mm.

Tlak

Uviedol sa do prevádzky etalón veľmi vysokých tlakov a uskutočnilo sa s ním kľúčové medzinárodné porovnávanie do 500 MPa v kvapalnom médiu, EURAMET.M.P-K13.
Uskutočnilo sa kľúčové porovnávanie v rozsahu absolútnych tlakov 20 kPa až 200 kPa, EURAMET projekt 1041.
Uviedol sa do prevádzky piestový tlakomer pre plynné médium s piestom mazaným kvapalinou pre tlaky do 30 MPa, čím sa rozšíril doterajší maximálny tlak 10 MPa v plynnom médiu.
Začali sa práce na realizácii prototypu manganínového tlakomera do 1 GPa, súvisiace s plánovaným projektom EMRP.
Pokračujú práce na realizácii gravimetrického etalónu hustoty plynov v rozsahu tlakov 0 MPa až 15 MPa.
Uskutočnila sa rekalibrácia zostavy NE vákua, ktorá ukázala na nelinearitu prevodovej charakteristiky spôsobenú tepelnou transpiráciou v oblasti molekulového prúdenia plynu pri tlakoch v rozsahu (0,1 - 10) Pa. Aplikácia linearizačnej funkcie zmenšila nelinearitu prevodových charakteristík pod hodnotu 0,02 Pa.
Realizoval sa automatizovaný systém riadenia čerpacej aparatúry, umožňujúci programovateľný bezobslužný nábeh a zastavenie čerpacieho systému spolu so spoľahlivým zabezpečením proti prehriatiu a následnému zničeniu systému v prípade poruchy chladenia.

Prietok a objem

V rámci uchovávania etalónov prietoku kvapalín sa vykonali v mesiacoch január až apríl 2010 medzinárodné porovnania v rámci regionálnej metrologickej organizácie COOMET v oblasti prietoku vody (3 - 20) m^3/h – projekt č. 452/SK/08, kde SMU pôsobí ako organizátor. Ďalej boli v priebehu roka v rámci organizácie COOMET vykonané porovnávacie merania č. 406/UA/07 v oblasti prietoku vody (1 - 100) m^3/h, ktoré organizuje Spolková republika Nemecko. 
V rámci uchovávania etalonáže statického objemu boli vykonané porovnávacie merania 1000 l nádoby – projekt Euramet č. 1157 .
Pracovníci laboratória prietoku plynov ako pilotného laboratória vypracovali technický protokol pre organizovanie medzinárodného porovnávacieho merania v oblasti prietoku plynov v rozsahu prietoku (1 - 100) m^3/h. Boli vypracované dve alternatívy protokolu. Jeden pre cyklus meraní v rámci regionálnej metrologickej organizácie EURAMET a druhý pre realizáciu kľúčových porovnávacích meraní v rámci BIPM. V priebehu roku boli vykonané štyri okruhy meraní. Merania budú pokračovať v roku 2011 v ďalších laboratóriách, ktoré zastupujú ostatné svetové regionálne metrologické organizácie. 
Pre experimentálne práce v laboratóriu prietoku a pretečeného množstva plynov bola v prvom polroku 2010 vytvorená zostava sekundárnych etalónov, na ktorej budú realizované skúšky pre monitorovanie procesov v oblasti prietoku a pretečeného množstva plynu. V súčasnosti sa vykonáva kalibrácia týchto etalónov na NE035.

Elektrické veličiny

V rámci NE jednosmerného napätia boli vykonané nadväzné kalibrácie referenčných etalónov na etalóne jednotky jednosmerného napätia. Bolo realizované medzinárodné bilaterálne porovnanie s primárnym etalónom Českého metrologického inštitútu (ČMI) prostredníctvom referenčného etalónu Fluke 732A. Dosiahol sa vysoký stupeň ekvivalencie 28 nV pri štandardnej neistote porovnania 240 nV. Všetky súčasti etalónu stupnice boli rekalibrované. Vyhodnotila sa dlhodobá stabilita deliacich pomerov etalónového deliča ako aj hodnoty napätia zdroja referenčného napätia. Na konferencii CPEM 2010 bol prezentovaný a v zborníku publikovaný príspevok o technológii prípravy Josephsonových spojov s pracovnou teplotou 78 K.
V prípade NE odporu výsledky medzinárodného porovnávacieho merania CCEK-K2, zameraného na spresnenie CMC tabuliek BIPM pre 10 MΩ a 1 GΩ, potvrdili pre SMÚ prijateľnú ekvivalenciu. Taktiež hodnotenie stupnice odporu v oblasti základných hodnôt v rozsahu do 10 kΩ (uskutočnené na základe v SMÚ realizovaných porovnávacích meraní s cestovnými etalónmi, ktorými sa zabezpečovalo nadviazanie skupinových etalónov na hodnoty BIPM) potvrdili, že ich neistoty pre 1 Ω a 10 kΩ sú na úrovni deklarovaných neistôt. 
Na RE výkonu a práce striedavého prúdu boli vykonané kalibrácie hlavných častí referenčného etalónu a analýza ich metrologických parametrov. Posúdenie tesnosti zhody výsledkov bilaterálneho porovnania s ČMI bolo vyhodnotené v súlade s dokumentom EA-2/03 pomocou normalizovanej odchýlky E_n, ktorej hodnota, pre všetky merané body nebola väčšia ako 1. V rámci projektu EURAMET-u č. 687, porovnávania el. výkonu pri frekvencii 50/60 Hz (EURAMET.EM-K.1) sa potvrdili metrologické parametre etalónu.

Ionizujúce žiarenie

Bol vyvinutý nový merací softvér v prostredí LabView na automatické meranie etalónových ionizačných komôr a elektrometra vo fotónových poliach. Zvýšila sa citlivosť merania prúdu etalónových ionizačných komôr použitím nového elektrometra Keythley 6517B.
Pre rozšírenie rozsahu NE rtg. žiarenia konvenčných rádiodiagnostických a mamografických kvalít boli sprevádzkované nové SFD ionizačné komory, ktoré spĺňajú požiadavky príslušných medzinárodných noriem STN EN 61267 a STN EN 61674, a jedno prenosné meracie a vyhodnocovacie zariadenie na invazívne meranie napätia na mamografickej lampe, spĺňajúce požiadavky STN EN 61676. 
Boli rozpracované a následne aplikované dve metódy kalibrácie neutrónových rádiometrov, metóda tieniaceho kužeľa a generalizovaná fitovacia metóda.
Sprevádzkovaním nového etalónového zariadenia HIDEX 300SL na báze kvapalinovej scintilačnej spektrometrie s využitím metódy TDCR sa začali  práce na budovaní primárneho etalónu aktivity pre oblasť medicíny aj jadrovú energetiku. 
Centrum sa zapojilo do nových EMRP výskumných programov v rámci výziev 2010, JRP18e Metrology for Radioactive Waste Management a JRP13i Ionising Radiation Metrology for Metallurgical Industry, ktoré boli schválené na riešenie v rokoch 2011 – 2014.

Chemické veličiny

Vykonávali sa činnosti spojené s udržiavaním jednotlivých etalónov, spojené s ich medzinárodnou akceptovateľnosťou.
V rámci NE látkového množstva sa realizovali výskumné práce týkajúce sa variability výsledkov účastníkov porovnania CCQM-K73. Boli aktualizované CMC z oblasti anorganickej chémie. Porovnávacie meranie CCQM-K87 bolo presunuté na rok 2011. Bola vypracovaná metóda na kalibráciu CRM bromičnanov, materiál však nevykazuje dostatočnú stabilitu. V časopise Metrologia (Technical Supplement) boli publikované záverečné správy z dvoch kľúčových porovnaní a boli prednesené dve vyžiadané prednášky v zahraničí.
V rámci uchovávania NE zlomku látkového množstva v plynnej fáze boli ukončené merania v rámci kľúčového porovnanie CCQM K-74 NO_2/vzduch na úrovni 10^-5 mol/mol, CCQM K-76 SO2/dusík na úrovni 10^-4 mol/mol a CCQM K-77 v oblasti rafinérskeho plynu, publikovali a revidovali sa CMC tabuľky.
Vytvorila sa modifikovaná metóda kalibrácie stupnice vlnových dĺžok NE spektrálnej transmitancie umožňujúca rozšírenie rozsahu kalibrácie stupnice na oblasť (590 – 850) nm. Vytvorila sa tiež nová metóda kalibrácie rozptylu žiarenia NE aplikáciou jedinej kyvety, čím sa eliminoval príspevok neistoty spôsobený neidentitou dvojice kyviet.

Termometria

Práce sa koncentrovali na vývoj a štúdium nových baniek definičného pevného bodu gália (EURAMET č. 732 Toward more accurate temperature fixed points) a na porovnávacie merania súvisiace s realizáciou teplotnej stupnice. 
V rámci projektu EURAMET 732 boli realizované merania zamerané na sledovanie vplyvu niektorých faktorov ovplyvňujúcich teplotu a priebeh fázovej premeny gália. Výsledky výskumu realizovaného v rámci tohto projektu boli publikované na medzinárodnej konferencii TEMPMEKO 2010 & ISHM Joint International Symposium on Temperature, Humidity, Moisture and Thermal Measurements in Industry and Science a tiež v časopise International Journal of Thermophysics.
V oblasti porovnávacích meraní bolo ukončené kľúčové porovnanie baniek trojného bodu vody EURAMET č. 1082, v ktorom SMU vystupovalo v pozícii pilotného laboratória. Okrem uvedeného porovnávacieho merania boli uskutočnené dve bilaterálne porovnávacie merania medzi SMÚ a ČMI. Išlo o bilaterálne porovnanie realizácie teplotnej stupnice v rozsahu 491,527 °C až -38,8344 °C a o porovnávacie meranie kalibrácie termoelektrických snímačov teploty v pevných bodoch v rozsahu 491,527 °C až 961,78 °C.

Optické veličiny | Bola spracovaná metodika merania efektívnej emisivity a teploty kalibračných zdrojov umožňujúca oddelenie oboch charakteristických veličín na základe dvojfarebnej pyrometrie. S cieľom merania efektívnej emisivity modelov čiernych telies bol vypracovaný teoretický model experimentu a boli vykonané experimenty zamerané na meranie žiar valcových a valcovo-kónických dutín v okolí singulárnych priamok.

Oblasť metrologických služieb na SMÚ

V roku 2010 začalo na SMÚ využívanie nových metrologických služieb, ktoré sa vyvinuli a pripravili na používanie v roku 2009. Išlo najmä o realizáciu gravimetrického etalónu hustoty plynov na princípe magnetického závesu, ukončený vývoj modifikovanej metódy kalibrácie kyviet a optických filtrov pre UV-VIS spektrometriu, realizovanú skúšobnú prevádzku systému DIS osobnej dozimetrie, zavedenú novú metrologickú službu na meranie netesností na princípe zmeny tlaku v uzavretom objeme. Začalo sa využívať zariadenie národného etalónu prietoku vody doplnené o zariadenia a komponenty na výkon dlhodobých skúšok vodomerov, v praxi sa začalo používať mobilné zariadenie na overovanie meradiel na výdajných stojanoch na pohonné hmoty.
Na tieto činnosti sa nadviazalo v roku 2010, kedy sa aplikačný výskum v oblasti metrologických služieb orientoval najmä na činnosti v oblasti merania hmotnosti, tlaku a hustoty. 
Spracovali sa základné programy v tabuľkovom editore Excel na kalibráciu resp. overenie váh s neautomatickou činnosťou a to pre skúšku s opakovaným zaťažovaním, alebo pre skúšku váh bez opakovaného zaťaženia pre váhy prvej, druhej a tretej triedy presnosti. Programy používajú výpočet neistoty v zmysle dokumentu Euramet cg 18, čo je jediný medzinárodný dokument na výpočet neistoty kalibrácie váh a neistoty výsledku váženia. Výhodou programov je skutočnosť, že po zadaní údajov merania sa automaticky generuje záznam o meraní a certifikát o kalibrácii (overení).
Rozšíril sa rozsah kalibrácií tlakomerov v plynnom médiu z 10 MPa na 30 MPa. Začalo sa s kalibráciou hustoty plynov a plynných zmesí pri absolútnych tlakoch do 150 kPa.

Legálna metrológia
Slovenská legálna metrológia, n. o. (SLM) ako určená organizácia v zmysle zákona č. 142/2000 Z. z. sprostredkúva prenos hodnôt jednotiek a stupníc národných etalónov na etalóny používané pri overovaní určených meradiel a na určené meradlá. V súčasnosti disponuje najkomplexnejším technickým a personálnym vybavením na realizáciu overenia najširšieho spektra určených meradiel v SR. Zároveň disponuje výbornou územnou lokalizáciou svojich pracovísk, ktorá umožňuje ľahkú dostupnosť pre všetkých zákazníkov. Pre zabezpečenie splnenia povinností vyplývajúcich zo zákona č. 142/2000 Z. z. pre všetkých podnikateľov za rovnakých podmienok SLM realizuje výkon overenia aj priamo na mieste používania meradla, pričom pri obchodných váhach nefakturuje dopravné náklady. Takýmto postupom nie sú znevýhodňovaní podnikatelia, ktorí majú prevádzky vo vzdialenejších miestach od Metrologických pracovísk SLM, pretože na celom území SR je cena jednotná.
SLM je významným poskytovateľom služieb v oblasti priemyselnej metrológie. Komplexne zabezpečuje metrológiu v najväčších priemyselných  podnikoch vrátane PSA Citroen Trnava a Volkswagen Bratislava. V rozširovaní poskytovaných služieb promptne reaguje na požiadavky priemyslu vývojom vlastných metód a zariadení na kalibráciu meradiel. V roku 2010 vydalo MŠVVaŠ pre SLM osvedčenie o spôsobilosti vykonávať výskum a vývoj v zmysle § 26a zákona č. 172/2005 Z. z. o organizácii štátnej podpory výskumu a vývoja. Osvedčenie bolo vydané po preverení spôsobilosti plniť požadované kritéria hodnotiteľskou komisiou.
V roku 2010 SLM úspešne ukončila vyriešenie projektu podporovaného z APVV (Agentúra na podporu výskumu a vývoja) – Merací systém pre hodnotenie parametrov valcových skúšobní bŕzd a uviedla ho do prevádzky. Táto nová metóda bola zlegalizovaná novelou vyhlášky MDPT SR č. 528/2006 Z. z. o podmienkach prevádzky vozidiel v premávke na pozemných komunikáciách ako metóda pravidelných kalibrácií valcových skúšobní bŕzd na staniciach technickej kontroly.
V rámci osvety SLM usporiadala v spolupráci s úradom semináre pre orgány dohľadu a dozoru o postupoch merania a povinnostiach v oblasti metrológie z HACCP (Hazard Analysis and Critical Control Point) a seminár pre pracovníkov pôsobiacich v združeniach na ochranu spotrebiteľa.
SLM je jedinou akreditovanou osobou podľa ILAC G 0013 na organizovanie porovnávacích meraní v SR. SLM má zavedený certifikovaný systém manažérstva kvality podľa STN EN ISO 9001:2008, má akreditované činnosti SNAS-om podľa STN EN ISO 17025.

Štátny metrologický dozor
Výkon kontroly – štátny metrologický dozor tvoril najdôležitejšiu časť činnosti Slovenského metrologického inšpektorátu (SMI). Jeho zameranie sa odvíja od stanoveného ročného počtu kontrol a je určené na pravidelných štvrťročných poradách zamestnancov inšpektorátu na základe analýz výsledkov za uplynulé obdobie a skúseností inšpektorov. Zameranie kontrolnej činnosti je následne  zapracované do týždenných plánov vypracovaných pracoviskami inšpektorátu. 
V roku 2010 bol štátny metrologický dozor zameraný najmä na kontrolu plnenia povinností používateľov určených meradiel, kontrolu autorizovaných a registrovaných osôb, používanie zákonných meracích jednotiek a ich symbolov a vo väčšom rozsahu bola aj kontrolovaná zhoda skutočného obsahu s menovitým množstvom v spotrebiteľsky balených výrobkoch  a používanie kalibrovaných meradiel.
Výsledkom kontroly je protokol o výkone štátneho metrologického dozoru, vypracovaný v zmysle § 35 ods. 2 písm. d) a e) zákona č. 142/2000 Z. z. Pri zistenom porušení je v protokole uvedené porušenie zákona č. 142/2000 Z. z., čas trvania protiprávneho konania, predmet kontroly a uložené nápravné opatrenia.
V priebehu roka bolo celkovo vykonaných 1 275 kontrol, pri ktorých bolo v 843 prípadoch (66,12 %) zistené porušenie zákona č. 142/2000 Z. z.  alebo zákona č. 264/1999 Z. z. 
Prehľad kontrol vykonaných jednotlivými pracoviskami v roku 2010 je v tabuľke č. 1.

Kontroly v roku 2010
Tabuľka č.1

Pracovisko | Počet kontrol so zistením porušenia zákona | Počet kontrol bez zistenia porušenia zákona | Spolu | Pomer porušenia k vykonaným kontrolám v %
Bratislava | 219 | 112 | 331 | 66,16
Nitra | 187 | 65 | 252 | 74,21
Banská Bystrica | 278 | 134 | 412 | 67,48
Košice | 159 | 121 | 280 | 56,79
Celkom | 843 | 432 | 1275 | 66,12

	V rámci programovej štruktúry Programu 082 – Štátna správa v oblasti technickej normalizácie, metrológie, kvality a posudzovania zhody sa podieľa na riešení prvku 0820202 – Metrologický dozor a kontrola, kde pre rok 2010 mu boli stanovené ciele a merateľné ukazovatele: 
1.	vykonať 600 kontrol v oblastiach podľa Koncepcie štátnej politiky technickej normalizácie, metrológie, kvality a posudzovania zhody,
2.	vykonať 250 kontrol zhody skutočného obsahu s menovitým množstvom v spotrebiteľsky balených výrobkoch (SBV),
3.	vykonať 150 kontrol v oblastiach, kde sa meranie nevykonáva určeným meradlom ale kalibrovaným meradlom,
4.	vykonať 70 kontrol autorizovaných a registrovaných osôb.

Plnenie stanovených cieľov znázorňuje nasledujúca tabuľka č. 2.

Prehľad o plnení plánu kontrolnej činnosti v roku 2010
Tabuľka č. 2
KONTROLY | PLÁN | SKUTOČNOSŤ | % PLNENIA
podľa Koncepcie štátnej politiky technickej normalizácie, metrológie, kvality a posudzovania zhody | 600 | 744 | 124,00
zhody skutočného obsahu s menovitým množstvom v spotrebiteľsky balených výrobkoch | 250 | 276 | 110,40
v oblastiach, kde sa meranie nevykonáva určeným meradlom ale kalibrovaným meradlom | 150 | 166 | 110,67
autorizovaných a registrovaných osôb | 70 | 89 | 127,14
SPOLU | 1 070 | 1275 | 119,16

SMI splnil plánovanú úlohu vykonať v hodnotenom roku spolu 1070 kontrol, z toho 250 kontrol spotrebiteľsky balených výrobkov, 150 kontrol kalibrovaných meradiel a 70 kontrol autorizovaných a registrovaných osôb.

Z vykonaných 276 kontrol zhody skutočného obsahu s menovitým množstvom v spotrebiteľskom balení bolo v 59 prípadoch (21,38%) zistené porušenie povinností baliarňou, resp. dovozcom tým, že obsah nezodpovedal deklarovanému množstvu výrobku v spotrebiteľskom balení, resp. obal neobsahoval potrebné informácie. Bolo skontrolovaných 7110 kusov spotrebiteľských balení, z ktorých 456 (6,41 %) nevyhovelo stanoveným požiadavkám. Podrobný prehľad o kontrole spotrebiteľsky balených výrobkoch (SBV) je uvedený v tabuľke č. 3.

Kontrola spotrebiteľsky balených výrobkov v roku 2010

Tabuľka č. 3
| Pracovisko Bratislava | Pracovisko Nitra | Pracovisko Banská Bystrica | Pracovisko Košice | Celkom
Počet kontrolovaných osôb | 16 | 35 | 24 | 23 | 98
Počet zistení porušenia | 6 | 18 | 10 | 6 | 40
Podiel v % | 37,50 | 51,43 | 41,67 | 26,09 | 40,82
Počet druhov SBV | 60 | 60 | 97 | 59 | 276
Nespĺňalo požiadavky | 11 | 25 | 15 | 8 | 59
Podiel v % | 18,33 | 41,67 | 15,46 | 13,56 | 21,38
Počet balení (ks) | 1271 | 1345 | 2770 | 1724 | 7110
Nevyhovelo | 58 | 243 | 132 | 23 | 456
Podiel v % | 4,56 | 18,07 | 4,77 | 1,33 | 6,41

Z uvedeného prehľadu vyplýva, že najväčšie nedostatky boli zistené pracoviskom Nitra, kde viac ako polovica kontrolovaných subjektov porušila svoje povinnosti, takmer polovica kontrolovaných druhov SBV nevyhovela metrologickým požiadavkám a takmer pri každom piatom balení bol spotrebiteľ poškodený na množstve kupovaného výrobku. 
Porušenie metrologických kritérií bolo pritom nevyhovujúcich balení zistené pri kozmetických, čistiacich a hygienických potrebách, ale i pri mrazených potravinách. 
V tomto roku SMI vykonal aj 166 kontrol zameraných na používanie kalibrovaných meradiel v prípade, že sa meranie uskutočňuje podľa osobitného predpisu a nevykonáva sa určeným meradlom, pričom v 161 prípadoch (96,99%) zistil porušenie zákona č. 142/2000 Z. z. Kontroly boli zamerané na používanie kalibrovaných meradiel v suchých, chladných a mraziarenských skladoch vo výrobných prevádzkach a obchodných prevádzkach (meranie teploty a vlhkosti) a pri preprave potravín. Prehľad o kontrolách kalibrovaných meradiel jednotlivými pracoviskami znázorňuje tabuľka č. 4.

Kontroly používania kalibrovaných meradiel v roku 2010

Tabuľka č. 4
Pracovisko | Počet kontrol | Počet zistení porušenia | % podiel
Bratislava | 45 | 43 | 95,56
Nitra | 33 | 33 | 100,00
Banská Bystrica | 60 | 59 | 98,33
Košice | 28 | 26 | 92,86
SPOLU | 166 | 161 | 96,99

SMI pokračoval v kontrolách registrovaných osôb na opravu a montáž určených meradiel. V sledovanom roku bolo skontrolovaných 50 registrovaných osôb. Za závažné zistenie možno považovať, že u  35 (70 %) zistili inšpektori neplnenie podmienok registrácie. Medzi najčastejšie patrili nenahlásenie zmien podmienok, za ktorých sa registrácia vykonala alebo zodpovedný zástupca nevlastnil platný doklad o spôsobilosti v oblasti metrológie. V prípade zistenia závažných nedostatkov SMI podal úradu návrh na zrušenie registrácie. 
SMI pokračoval aj v plnení úlohy vykonať kontrolu autorizovaných osôb na overovanie určených meradiel a na výkon úradného merania tak, aby plnenie podmienok autorizácie bolo kontrolované najmenej raz za tri roky u každej z nich. Bolo skontrolovaných 39 autorizovaných osôb na overovanie určených meradiel a úradné meranie, pričom u 13 (33,33%) bolo zistené porušenie zákona. Rovnako ako pri registrovaných osobách aj v prípade zistenia závažných nedostatkov u autorizovaných osôb inšpektorát podal návrh na zrušenie autorizácie. V  tabuľke č. 5 je uvedený prehľad kontrol autorizovaných osôb a registrovaných osôb.

Kontroly autorizovaných osôb a registrovaných osôb v roku 2010

Tabuľka č. 5             
| Pracovisko Bratislava | Pracovisko Nitra | Pracovisko Banská Bystrica | Pracovisko Košice | Spolu
Autorizované osoby | 8 | 9 | 13 | 9 | 39
Registrované osoby | 7 | 8 | 20 | 15 | 50

Údaje pre porovnanie kontrolnej činnosti v rokoch 2008, 2009 a 2010 sú v uvedené v tabuľke č. 6.

Pomer porušení zákona k počtu kontrol za roky 2008, 2009 a 2010

Tabuľka č. 6

Pracovisko

Kontroly rok 2008 spolu

Počet zistení
porušenia zákona
 rok 2008

Pomer 
 v %

Kontroly rok 2009 spolu

Počet zistení
porušenia zákona
 rok 2009

Pomer 
 v %

Kontroly rok 2010 spolu

Počet zistení
porušenia zákona
 rok 2010

Pomer 
 v %

Bratislava | 244 | 134 | 55 | 346 | 233 | 67 | 331 | 219 | 66
Nitra | 152 | 61 | 40 | 276 | 188 | 68 | 252 | 187 | 74
Banská                   Bystrica | 390 | 316 | 81 | 479 | 358 | 75 | 412 | 278 | 67
Košice | 267 | 144 | 54 | 375 | 257 | 69 | 280 | 159 | 57
Celkom | 1 053 | 655 | 62 | 1476 | 1036 | 70 | 1275 | 843 | 66

SMI pri kontrolnej činnosti v roku 2010 u používateľov určených meradiel zistil najväčšie nedostatky pri používaní určených meradiel (váh) pri meraniach súvisiacich s platbami v obchodných prevádzkach, pri používaní momentových kľúčov a tlakomerov na meranie tlaku v pneumatikách motorových vozidiel v pneuservisoch a autoservisoch a pri výkone taxislužby. 
Pri kontrolách plnenia ustanovení zákona bolo u kontrolovaných osôb - používateľov určených meradiel inšpektormi najčastejšie zistené porušenie § 19 zákona č. 142/2000 Z. z. a to najmä § 19 ods. 1, ktorý ukladá používateľom určených meradiel používať meradlá na daný účel len ak majú platné overenie a § 19 ods. 2 písm. a) a c), ktoré ustanovujú povinnosť používať určené meradlá v prípadoch kedy je ich používanie ustanovené a predkladať používané meradlá na metrologickú kontrolu. Často bolo zistené aj porušovanie 
§ 19 ods. 2 písm. e) zákona č. 142/2000 Z. z., podľa ktorého je podnikateľ alebo iná právnická osoba povinná viesť evidenciu používaných určených meradiel s uvedením dátumov ich overenia. Kontrolované osoby buď túto evidenciu neviedli, alebo v nej chýbali dátumy predchádzajúceho overenia.	
Pri kontrolách u autorizovaných osôb zistil nedostatky spočívajúce v neoznamovaní všetkých zmien podmienok, na základe ktorých boli autorizované, ďalej v neaktualizovaní dokumentácie, v nezabezpečení nadväznosti používaných etalónov a meradiel.
Pri registrovaných osobách sa nedostatky týkali nenahlásenia zmien, za ktorých sa registrácia vykonala, zodpovedný zástupca nevlastnil platný certifikát o spôsobilosti v oblasti metrológie, nezabezpečenie prvotného overenia po vykonanej oprave, balenie označeného spotrebiteľského balenia bez registrácie.

Oblasť SKÚŠOBNÍCTVA
Úrad postupoval v priebehu roku 2010 v oblasti skúšobníctva v súlade s koncepciou štátnej politiky. 
Koncepčné zámery vymedzené koncepciou štátnej politiky úrad plnil priebežne počas roku 2010. Keďže majú charakter dlhodobejších úloh a v niektorých prípadoch zahŕňajú viaceré čiastkové ciele, ich plnenie preklenie obdobie rokov. V niektorých prípadoch si vyžadujú spoluprácu s inými orgánmi štátnej správy, resp. koordináciu viacerých zúčastnených subjektov. Jednotlivé úlohy uvedené v koncepcii štátnej politiky sa plnili v nasledujúcom členení.
Intenzívna spolupráca úradu a príslušných ministerstiev zodpovedných za uvádzanie výrobkov na trh a za výkon trhového dohľadu
Úrad rozvíjal spoluprácu s príslušnými ministerstvami a orgánmi trhového dohľadu prostredníctvom 
1.	informačných seminárov realizovaných v rámci programu rozvoja skúšobníctva a technickej normalizácie (ďalej len „program rozvoja“), 
2.	rokovaní rezortných koordinačných skupín a
3.	rokovaní pracovných skupín notifikovaných osôb.

K bodu 1
V roku 2010 bolo zrealizovaných 6 úloh v rámci programu rozvoja v časti vzdelávanie a propagácia, ktorých cieľom bolo okrem informovania o príslušnej právnej úprave zintenzívniť spoluprácu  s príslušnými orgánmi trhového dohľadu. Semináre boli určené pre výrobcov, dovozcov, prevádzkovateľov, verejnosť a zamestnancov orgánov trhového dohľadu, ktorých cieľom bolo informovať ich o právnej úprave vzťahujúcej sa na konkrétny určený výrobok.
Úrad v rámci programu rozvoja zorganizoval 
-	seminár k nariadeniu vlády Slovenskej republiky č. 302/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na hračky,  
-	dva semináre k nariadeniu vlády Slovenskej republiky č. 436/2008 Z. z.,  ktorým sa ustanovujú podrobnosti o technických požiadavkách a postupoch posudzovania zhody na strojové zariadenia, 
-	dva semináre k nariadeniu vlády Slovenskej republiky č. 349/2010 Z. z., ktorým sa ustanovujú podrobnosti o technických požiadavkách a postupoch posudzovania zhody na prostriedky ľudovej zábavy, zariadenia detských ihrísk a športovo-rekreačné zariadenia,
-	seminár k nariadeniu vlády Slovenskej republiky č. 485/2008 Z. z. o uvádzaní pyrotechnických výrobkov na trh. 
K bodu 2
Úrad v roku 2010 rozvíjal spoluprácu s ministerstvami a orgánmi trhového dohľadu aj prostredníctvom rokovaní rezortných koordinačných skupín. 
	Na rokovania rezortnej koordinačnej skupiny k nariadeniu (ES) č. 765/2008, boli pozývaní zástupcovia orgánov trhového dohľadu a príslušných ministerstiev. Predmetom rokovania rezortnej koordinačnej skupiny k nariadeniu (ES) č. 765/2008 boli ustanovenia tohto nariadenia týkajúce sa orgánov trhového dohľadu a ich odlišnosti vo vzťahu k v súčasnosti platnej a účinnej právnej úprave upravujúcej  konanie orgánov trhového dohľadu. Konanie orgánov trhového dohľadu pri výkone dohľadu nad trhom je v súčasnosti obsiahnuté vo viacerých samostatných právnych predpisoch, spravidla v právnych predpisoch, na základe ktorých je kreovaný konkrétny orgán trhového dohľadu. Cieľom rokovaní bolo nájsť efektívny a dostatočne účinný spôsob  implementácie úpravy trhového dohľadu obsiahnutej v nariadení (ES) č. 765/2008 do pripravovanej právnej úpravy a sprostredkovanie informácií o trhovom dohľade z európskej úrovne.
K bodu 3
Ďalšou formou rozvíjania spolupráce s ministerstvami a orgánmi trhového dohľadu boli rokovania pracovných skupín notifikovaných osôb. Na rokovania pracovných skupín notifikovaných osôb boli prizývaní zástupcovia príslušných ministerstiev, orgánov trhového dohľadu a Slovenského ústavu technickej normalizácie. Cieľom rokovaní za účasti zástupcov uvedených subjektov je zabezpečiť jednotnú aplikáciu ustanovení smerníc Európskej únie a príslušných nariadení vlády a vypracúvať stanoviská k otázkam, ktoré sa prerokúvajú na európskej úrovni. V roku 2010 sa uskutočnili nasledovné rokovania pracovných skupín notifikovaných osôb:
-	rokovania pracovnej skupiny notifikovaných osôb pre smernicu  Rady č. 89/686/EHS z 21. decembra 1989 o aproximácii právnych predpisov členských štátov, týkajúcich sa osobných ochranných prostriedkov (Ú. v. ES L 399, 30. 12. 1989) transponovanú do právneho poriadku Slovenskej republiky nariadením vlády Slovenskej republiky   č. 35/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky, ktorých sa zúčastňovali zástupcovia Národného inšpektorátu práce a Slovenskej obchodnej inšpekcie,
-	rokovania pracovnej skupiny notifikovaných osôb pre smernicu Rady č. 93/42/EHS zo 14. júna 1993 o zdravotníckych pomôckach (Ú. v. ES L 169, 12. 7. 1993) transponovanú do právneho poriadku Slovenskej republiky nariadením vlády Slovenskej republiky č. 582/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na zdravotnícke pomôcky, ktorých sa zúčastňoval zástupca Ministerstva zdravotníctva Slovenskej republiky a sporadicky Štátneho ústavu pre kontrolu liečiv,
-	rokovania pracovnej skupiny notifikovaných osôb pre smernicu Európskeho parlamentu a Rady č. 2000/9/ES z 20. marca 2000, ktorá sa týka lanovkových zariadení určených na prepravu osôb (Ú. v. ES L 106, 3.5.2000) transponovanú do právneho poriadku Slovenskej republiky nariadením vlády Slovenskej republiky č. 183/2002 Z, z,, ktorým sa ustanovujú podrobnosti o technických požiadavkách a postupoch posudzovania zhody na  zariadenia určené na osobnú lanovú dopravu, ktorých sa zúčastňoval zástupca Ministerstva dopravy, výstavby a regionálneho rozvoja Slovenskej republiky a Inšpektorátu práce,
-	rokovania pracovnej skupiny notifikovaných osôb pre smernicu Európskeho parlamentu a Rady č. 2000/14/ES z 8. mája 2000 o aproximácii zákonov členských štátov týkajúcich sa emisie hluku zariadení používaných vo vonkajšom priestore (Ú. v. ES L 162, 3. 7. 2000) transponovanú do právneho poriadku Slovenskej republiky nariadením vlády Slovenskej republiky č. 222/2002 Z. z., ktorým sa ustanovujú podrobnosti o technických požiadavkách a postupoch posudzovania zhody emisií hluku zariadení používaných vo vonkajšom priestore, ktorých sa zúčastňoval zástupca Inšpektorátu práce,
-	rokovania pracovnej skupiny notifikovaných osôb pre smernicu Rady 88/378/EHS      z 3. mája 1988 o zbližovaní právnych predpisov členských štátov týkajúcich sa bezpečnosti hračiek v znení smernice Rady 93/68/EHS z 22. júla 1993 transponovanú do právneho poriadku Slovenskej republiky nariadením vlády Slovenskej republiky č. 302/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na hračky v znení nariadenia vlády Slovenskej republiky č. 162/2010 Z. z., ktorých sa zúčastňoval zástupca Slovenskej obchodnej inšpekcie.
Aproximácia práva, aktívna účasť na tvorbe európskej legislatívy a následná transformácia do nášho právneho systému
V priebehu posledného štvrťroka roku 2008 a v priebehu roku 2009 bolo vo vestníku Európskej únie publikovaných niekoľko nariadení Komisie a smerníc Európskeho parlamentu a Rady, ktorých implementácia alebo transpozícia sa vykonala právnymi predpismi publikovanými v Zbierke zákonov v priebehu roku 2010. 
V roku 2010 boli v Zbierke zákonov publikované predpisy, ktoré sa dajú rozdeliť do dvoch oblastí. 
Prvá oblasť predstavuje predpisy, ktorými sa implementuje alebo transponuje európska legislatíva a to:
-	nariadenie vlády Slovenskej republiky č. 85/2010 Z. z., ktorým sa zrušuje nariadenie vlády Slovenskej republiky č. 594/2002 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické predradníky žiarivkových zdrojov svetla; nariadením vlády sa implementovalo Nariadenie Komisie (ES) č. 245/2009 z 18. marca 2009, ktorým sa vykonáva smernica Európskeho parlamentu a Rady 2005/32/ES v súvislosti s požiadavkami na ekodizajn žiariviek bez zabudovaného predradníka, výbojok s vysokou svietivosťou a predradníkov a svietidiel, ktoré sú schopné ovládať takéto svetelné zdroje, a ktorým sa ruší smernica Európskeho parlamentu a Rady 2000/55/ES (Ú. v. EÚ L 76, 24. 3. 2009),
-	nariadenie vlády Slovenskej republiky č. 89/2010 Z. z., ktorým sa mení a dopĺňa nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie v znení neskorších predpisov; nariadením vlády Slovenskej republiky sa transponovala smernica Komisie 2009/26/ES zo 6. apríla 2009, ktorou sa mení a dopĺňa smernica Rady 96/98/ES o vybavení námorných lodí (Ú. v. EÚ L 113, 6. 5. 2009),
-	nariadenie vlády Slovenskej republiky č. 162/2010 Z. z., ktorým sa mení a dopĺňa nariadenie vlády Slovenskej republiky č. 302/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na hračky; nariadením vlády Slovenskej republiky sa transponovala smernica Európskeho parlamentu a Rady 2008/112/ES zo 16. decembra 2008 o zmene a doplnení smerníc Rady 76/768/EHS, 88/378/EHS, 1999/13/ES a smerníc Európskeho parlamentu a Rady 2000/53/ES, 2002/96/ES a 2004/42/ES s cieľom prispôsobiť ich nariadeniu (ES) č. 1272/2008 o klasifikácii označovaní a balení látok a zmesí (Ú. v. EÚ L 345, 23. 12. 2008),
-	nariadenie vlády Slovenskej republiky č. 209/2010 Z. z., ktorým sa zrušuje nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie v znení neskorších predpisov; nariadením vlády sa implementovalo nariadenie Komisie (ES) č. 643/2009 z 22. júla 2009, ktorým sa vykonáva smernica Európskeho parlamentu a Rady 2005/32/ES o požiadavkách na ekodizajn chladiacich spotrebičov pre domácnosť (Ú. v. EÚ L 191, 23. 7. 2009).
	Druhá oblasť predstavuje národnú legislatívu, čiže oblasť, v ktorej absentuje právna úprava na európskej úrovni. V roku 2010 bolo v Zbierke zákonov publikované nariadenie vlády Slovenskej republiky č. 349/2010 Z. z., ktorým sa ustanovujú podrobnosti o technických požiadavkách a postupoch posudzovania zhody na prostriedky ľudovej zábavy, zariadenia detských ihrísk a športovo-rekreačné zariadenia. Ako národný právny predpis bolo, v súlade so smernicou Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Mimoriadne vydanie Ú. v. EÚ, kap. 13/zv. 20) v platnom znení, počas troch mesiacoch predmetom vnútrokomunitárneho pripomienkového konania. Žiadny z členských štátov Európskej únie nevzniesol k návrhu nariadenia vlády pripomienky. Európska komisia uplatnila pripomienku, ktorej cieľom bolo jednoznačne vymedziť hranice pôsobnosti predmetného nariadenia vlády a nariadenia vlády Slovenskej republiky č. 302/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na hračky v znení nariadenia vlády Slovenskej republiky č. 162/2010 Z. z. Na základe pripomienky bol návrh nariadenia vlády doplnený o ustanovenie, podľa ktorého sa toto nariadenie vlády nevzťahuje na hračky.  Nariadenie vlády v § 7 obsahuje klauzulu vzájomného uznávania, podľa ktorej sa požiadavky nariadenia vlády neuplatnia na prostriedok ľudovej zábavy, zariadenie detského ihriska alebo športovo-rekreačné zariadenie, ktoré bolo vyrobené alebo uvedené na trh v inom členskom štáte Európskej únie alebo v Turecku alebo bolo uvedené na trh v súlade s právom niektorého zo štátov Európskeho združenia voľného obchodu, ktorý je súčasne zmluvnou stranou Dohody o Európskom hospodárskom priestore. Orgánom trhového dohľadu je v tomto prípade Slovenská obchodná inšpekcia, prípadne Národný inšpektorát práce.
Posúdenie zhody prostriedku ľudovej zábavy, zariadenia detského ihriska alebo športovo-rekreačného zariadenia je možné podľa nariadenia vlády dvomi postupmi posudzovania zhody. 
	Uverejnenie nariadenia (ES) č. 765/2008 a rozhodnutia (ES) č. 768/2008 vo vestníku Európskej únie si vyžiadalo tvorbu nových smerníc, ktoré budú v súlade s nariadením (ES) č. 768/2008 a rozhodnutím (ES) č. 768/2008.
	Prvou smernicou publikovanou vo vestníku Európskej únie, ktorá je zosúladená s nariadením (ES) č. 765/2008 a rozhodnutím (ES) č. 768/2008 je smernica Európskeho parlamentu a Rady 2009/48/ES z 18. júna 2009 o bezpečnosti hračiek (Ú. v. EÚ L 170, 30. 6. 2009). Smernica bola čiastočne transponovaná nariadením vlády SR č. 63/2011 Z. z. o technických požiadavkách a postupoch posudzovania zhody na hračky .
	V júni 2010 bola v úradnom vestníku Európskej únie publikovaná smernica Európskeho parlamentu a Rady č. 2010/35/EÚ o prepravovateľných tlakových zariadeniach a o zrušení smerníc Rady 76/767/EHS, 84/525/EHS, 84/526/EHS, 84/527/EHS a 1999/36/ES (Ú. v. EÚ L 165, 30. 6. 2010), ktorá je druhou smernicou zosúladenou s nariadením (ES) č. 765/2008 a rozhodnutím (ES) č. 768/2008. Transpozícia smernice o prepravovateľných tlakových zariadeniach bude zabezpečená návrhom zákona o prepravovateľných tlakových zariadeniach a o zmene a doplnení  niektorých zákonov, v prípade ktorého sa skončenie legislatívneho procesu očakáva v priebehu roka 2011. 
Transpozícia smernice Európskeho parlamentu a Rady 2010/30/EÚ z 19. mája 2010 o udávaní spotreby energie a iných zdrojov energeticky významnými výrobkami na štítkoch a štandardných informáciách o výrobkoch (Ú. v. EÚ L 153/1, 18. 6. 2010) bude zabezpečená prijatím návrhu zákona o štítkovaní energeticky významných výrobkov a o zmene a doplnení niektorých zákonov. Legislatívny proces k uvedenému návrhu zákona bude dokončený v roku 2011.
	V roku 2010 bola publikovaná Smernica Komisie 2010/68/EÚ z 22. októbra 2010, ktorou sa mení a dopĺňa smernica Rady 96/98/ES o vybavení námorných lodí (Ú. v. EÚ L 305, 20. 11. 2010), ktorá však ešte nepredstavuje smernicu zosúladenú s nariadením (ES)  č. 765/2008 a rozhodnutím (ES) č. 768/2008. Smernica bude transponovaná v priebehu roka 2011 novelou nariadenia vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie v znení neskorších predpisov.
	Publikácia ďalších smerníc sa očakáva v priebehu roku 2011 a nasledujúcich rokoch. Cieľom účasti na rokovaniach k príprave nových smerníc je prispieť k vytvoreniu návrhu smernice, ktorý bude v plnej miere kompatibilný s nariadením (ES) č. 765/2008 a rozhodnutím (ES) č. 768/2008 a ktorý z hľadiska vecnej stránky nebude na národnej úrovni predstavovať problém pri transpozícii. V roku 2010 prebiehali rokovania aj za účasti zástupcov za Slovenskú republiku, ktorých cieľom bolo vytvoriť smernice zosúladené s nariadením č. 765/2008/ES a rozhodnutím č. 768/2008/ES v nasledovných oblastiach:
-	elektrické zariadenia, ktoré sa používajú v určitom rozsahu napätia - nahradenie smernice Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. EÚ L 374, 27. 12. 2006),
-	rádiové a koncové telekomunikačné zariadenia - nahradenie smernice Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (Ú. v. ES L 91, 7. 4. 1999),
-	elektromagnetická kompatibilita - nahradenie smernice Európskeho parlamentu a Rady 2004/108/ES z 15. decembra 2004 o aproximácii právnych predpisov členských štátov vzťahujúcich sa na elektromagnetickú kompatibilitu a o zrušení smernice 89/336/EHS (Ú. v. EÚ L 390, 31. 12. 2004),
-	tlakové zariadenia - nahradenie smernice Európskeho parlamentu a Rady č. 97/23/ES z 29. mája 1997 o aproximácii zákonov členských štátov týkajúcich sa tlakových zariadení, Ú. v. ES, L 0023, 9. 7. 1997),
-	jednoduché tlakové nádoby - nahradenie smernice Rady č. 87/404/EHS z 25. júna 1987 o aproximácii zákonov členských štátov súvisiacich s jednoduchými tlakovými nádobami (Ú. v. ES, L 220, 8. 8. 1987),
-	výťahy - nahradenie smernice Európskeho parlamentu a Rady 95/16/ES z 29. júna 1995 o aproximácii zákonov členských štátov týkajúcich sa výťahov (Mimoriadne vydanie Ú. v. EÚ, kap. 13/zv. 15) v znení nariadenia (ES) č. 1882/2003 Európskeho parlamentu a Rady z 29. septembra 2003, ktorým sa podľa rozhodnutia Rady 1999/468/ES upravujú ustanovenia týkajúce sa výborov, ktoré pomáhajú Komisii pri výkone jej vykonávacích právomocí ustanovených v nástrojoch, ktoré podliehajú postupu uvedenému v článku 251 Zmluvy o založení ES (Mimoriadne vydanie Ú. v. EÚ, kap. 1/zv. 4),
-	hluk - nahradenie smernice Európskeho parlamentu a Rady č. 2000/14/ES z 8. mája 2000, týkajúcej sa aproximácie právnych predpisov členských štátov vzhľadom na emisiu hluku v prostredí pochádzajúcu zo zariadení používaných na voľnom priestranstve (Ú. v. ES L 162, 3. 7. 2000).

	V roku 2009 sa implementácia nariadenia (ES) č. 765/2008 a rozhodnutia (ES) č. 768/2008 do zákona č. 264/1999 Z. z. mala vykonať formou novely zákona č. 264/1999 Z. z. Návrh novely bol predmetom medzirezortného pripomienkového konania a boli uskutočnené aj rozporové konania. Rozhodnutie implementovať nariadenie a rozhodnutie  formou novely bolo prehodnotené a v roku 2010 sa pristúpilo k vytvoreniu návrhu nového zákona o technickej normalizácii, posudzovaní zhody a dohľade nad trhom. Návrh zákona implementoval ustanovenia nariadenia (ES) č. 765/2008 a rozhodnutia (ES) č. 768/2008, zapracúval požiadavky aplikačnej praxe, zlepšoval transpozíciu smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Mimoriadne vydanie Ú. v. EÚ, kap. 13/zv. 20) v platnom znení. Návrh zákona bol v roku 2010 predmetom medzirezortného pripomienkového konania a dokončenie legislatívneho procesu sa očakáva v priebehu roka 2011 - 2012. 
Koordinácia činnosti autorizovaných osôb a notifikovaných osôb, zabezpečenie jednotných postupov pri výkone posudzovania zhody
	Úrad k 31. decembru 2010 metodicky usmerňoval 26 autorizovaných osôb podľa zákona č. 264/1999 Z. z., z toho 1 autorizovaná osoba nemá poverenie na vykonávanie posudzovania zhody podľa zákona č. 264/1999 Z. z., ale vykonáva posudzovanie zhody vojenských zbraní, výbušnín a munície podľa štandardov NATO.
	V zmysle § 11 ods. 11 zákona č. 264/1999 Z. z. úrad v roku 2010 uskutočnil 6 periodických plánovaných kontrolných akcií u autorizovaných osôb/notifikovaných osôb zameraných na ich činnosť a dodržiavanie zákona č. 264/1999 Z. z. a podmienok uvedených v rozhodnutí o autorizácii a 3 mimoriadne kontroly na základe podnetu. Pri kontrolách bolo v niektorých prípadoch zistené nedodržanie metodických pokynov, zákona č. 264/1999 Z. z. ako aj ustanovení nariadení vlády Slovenskej republiky. Kontrolovaným autorizovaným osobám/notifikovaným osobám bolo uložené zistené nedostatky odstrániť. Možno konštatovať, že kontrolami neboli zistené závažné nedostatky, ktoré by mohli mať za následok nesprávne vykonávanie činnosti autorizovanej osoby/notifikovanej osoby.
Informovanie verejnosti, zvyšovanie právneho povedomia spotrebiteľov
	Vláda Slovenskej republiky na svojom rokovaní 11. augusta 2010 schválila uznesením č. 522/2010 návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na prostriedky ľudovej zábavy, zariadenia detských ihrísk a športovo-rekreačné zariadenia (ďalej len „nariadenie vlády“). Nariadenie vlády je vydané na základe splnomocňovacích ustanovení zákona č. 264/1999 Z. z. Nariadenie vlády je národnou právnou úpravou, to znamená, že netransponuje žiadnu legislatívu Európskej únie. S existenciou novej právnej úpravy sa spája potreba organizovania informačných seminárov, ktorých cieľom je informovať účastníkov o zmenách spojených s novou právnou úpravou, o povinnostiach vyplývajúcich z nariadenia vlády pre jednotlivé hospodárske subjekty, o rozdielnosti požiadaviek, ktoré sa na určené výrobky vzťahovali do 31. 12. 2010 dokedy spadali pod nariadenie vlády Slovenskej republiky č. 404/2007 Z. z. o všeobecnej bezpečnosti výrobkov a samozrejme o súvisiacich technických normách.  Vzhľadom na legisvakačnú dobu (od 31. augusta 2010 do 1. januára 2011) a záujem zo strany výrobcov, dovozcov a orgánov trhového dohľadu sa uskutočnili dva semináre. Prvý informačný seminár s diskusným fórom s názvom Bezpečnosť prostriedkov ľudovej zábavy, zariadenia detských ihrísk a športovo-rekreačných zariadení sa uskutočnil 27. októbra 2010 v Senci, druhý 25. novembra 2010 v Košiciach. 
	V rámci potreby informovať verejnosť a zvyšovať právne povedomie spotrebiteľov treba uviesť aj semináre uvedené k bodu 1 koncepčného zámeru Intenzívna spolupráca úradu a príslušných ministerstiev zodpovedných za uvádzanie výrobkov na trh a za výkon trhového dohľadu. Osobitne treba zdôrazniť seminár k nariadeniu vlády Slovenskej republiky č. 485/2008 Z. z. o uvádzaní pyrotechnických výrobkov na trh, ktorý je organizovaný každoročne, nakoľko otázky pyrotechnických výrobkov a ich bezpečnosti je vždy vysoko aktuálnou témou.
Zabezpečenie vysokého stupňa ochrany spotrebiteľa prostredníctvom služieb poskytovaných autorizovanými osobami a notifikovanými osobami
	V roku 2010 bolo vydaných 15 nových rozhodnutí o autorizácii z dôvodu ukončenia platnosti autorizácie, zmeny legislatívy, zmeny rozsahu autorizácie, zmeny sídla autorizovanej osoby, a pod. 
	Bol autorizovaný jeden nový subjekt 3EC International a. s., Bratislava na  nariadenie vlády Slovenskej republiky č. 582/2008 Z. z., ktorým sa ustanovujú podrobnosti o technických požiadavkách a postupoch posudzovania zhody zdravotníckych pomôcok a nariadenie vlády Slovenskej republiky č. 569/2001 Z. z., ktorým sa ustanovujú podrobnosti o technických požiadavkách a postupoch posudzovania zhody diagnostických zdravotníckych pomôcok in vitro v znení nariadenia vlády č. 610/2008 Z. z. a notifikovaný na smernicu Rady č. 93/42/EHS zo 14. júna 1993 o zdravotníckych pomôckach (Ú. v. ES L 169, 12. 7. 1993) a smernicu  Smernica Európskeho parlamentu a Rady č. 98/79/ES z 27. októbra 1998 o diagnostických zdravotníckych pomôckach in vitro (Mimoriadne vydanie Ú. v. EÚ, kap. 13/zv. 21).
	V roku 2010 úrad vydal tri rozhodnutia o neudelení autorizácie pre SÚDST, a. s., Cech zváračských odborníkov a Prvá zváračská, a. s.  z dôvodu nesplnenia podmienok podľa § 11 ods. 5 zákona č. 264/1999 Z. z. 
	V roku 2010 v rámci Slovenskej republiky boli pokryté všetky relevantné smernice Nového prístupu autorizovanými osobami/notifikovanými osobami, výnimkou boli 
-	nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie v znení neskorších predpisov (smernica Rady 96/98/ES z 20. decembra 1996 o vybavení námorných lodí (Mimoriadne vydanie Ú. v. EÚ, kap. 7/zv. 3) v znení smernice Komisie 98/85/ES z 11. novembra 1998 (Mimoriadne vydanie Ú. v. EÚ, kap. 7/zv. 4), smernice Komisie 2001/53/ES z 10. júla 2001 (Ú. v. ES L 204, 28. 7. 2001), smernice 2002/75/ES z 2. septembra 2002 (Mimoriadne vydanie Ú. v. EÚ, kap. 7/zv. 7) a smernice Európskeho parlamentu a Rady 2002/84/ES z 5. novembra 2002 (Mimoriadne vydanie Ú. v. EÚ, kap. 7/zv 7) v platnom znení, 
-	nariadenie vlády Slovenskej republiky č. 417/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely (smernica Európskeho parlamentu a Rady 94/25/ES zo 16. júna 1994 o aproximácii zákonov, iných predpisov a správnych opatrení členských štátov týkajúcich sa rekreačných plavidiel (Ú. v. ES L 164, 30. 6. 1994) v znení smernice Európskeho parlamentu a Rady 2003/44/ES zo 16. júna 2003 (Ú. v. EÚ L 214, 26. 8. 2003) a nariadenia Európskeho parlamentu a Rady č. 1882/2003/ES z 29. septembra 2003 (Ú. v. EÚ L 284, 31. 10. 2003). 
	O autorizáciu na uvedené nariadenia vlády Slovenskej republiky nie je zo strany autorizovaných osôb ani subjektov, ktoré nie sú doposiaľ autorizovanými osobami záujem.
Aktívna účasť autorizovaných osôb a notifikovaných osôb na normalizačnej činnosti
Jednou z podmienok udelenia autorizácie alebo notifikácie je, aby sa zamestnanci autorizovaných osôb/notifikovaných osôb aktívne zúčastňovali na činnosti príslušnej technickej komisie zriadenej SÚTN. Táto povinnosť je aj následne kontrolovaná zo strany úradu počas kontrol zameraných na dodržiavanie ustanovení zákona č. 264/1999 Z. z.  Aktívna účasť na technických činnostiach je aj požiadavkou z rozhodnutia (ES) č. 768/008, ktorú úrad zohľadnil pri tvorbe nového zákona o technickej normalizácii, posudzovaní zhody a dohľade nad trhom. Novým zákonom sa zdôrazňuje povinnosť  zúčastňovať na príslušných normalizačných činnostiach.

Oblasť akreditácie
Slovenská národná akreditačná služba (SNAS) je od 1.1.2010 verejnoprávna inštitúcia zriadená zákonom č. 505/2009 Z. z. o akreditácii orgánov posudzovania zhody a o zmene a doplnení niektorých zákonov. Je právnickou osobou so sídlom v Bratislave. SNAS je súčasne akreditačným orgánom v zmysle nariadenia (ES) č. 765/2008. Je jediným vnútroštátnym akreditačným orgánom, ktorý vykonáva akreditáciu orgánov posudzovania zhody ako činnosť orgánu verejnej moci uznaným vládou SR. Úrad je monitorujúci orgán SR ako členského štátu EÚ v zmysle nariadenia (ES) č. 765/2008. 

Poslaním SNAS, ako jediného národne i medzinárodne uznaného akreditačného orgánu v SR, je vykonávať akreditáciu orgánov posudzovania zhody predovšetkým v Slovenskej republike, plne v zhode s princípmi a kritériami medzinárodnej akreditácie, t.j. podľa medzinárodných noriem, dokumentov globálnych a regionálnych medzinárodných organizácií ILAC, IAF a EA, a to tak, aby osvedčenia o akreditácii vydané SNAS-om, boli medzinárodne akceptované a uznávané, čím napĺňa ciele formulované v koncepcii  štátnej politiky.   

SNAS zároveň plní povinnosti, ktoré pre Slovenskú republiku vyplývajú z jej členstva v Organizácii pre ekonomickú spoluprácu a rozvoj (OECD), a to v oblasti správnej laboratórnej praxe (SLP). SNAS posudzuje súlad postupov a práce testovacích pracovísk pri vykonávaní neklinických štúdií zdravotnej a environmentálnej bezpečnosti látok so zásadami OECD pre správnu laboratórnu prax ENV/MC/CHEM (98)17, taktiež so smernicou Európskeho parlamentu a Rady č. 2004/9/ES z 11. februára 2004, o inšpekcii a overovaní správnej laboratórnej praxe (Ú. v. EÚ L 50, 20.2.2004) a smernicou Európskeho parlamentu a Rady č. 2004/10/ES z 11. februára 2004, o zosúlaďovaní zákonov, predpisov a správnych opatrení uplatňovaných na zásady správnej laboratórnej praxe a overovanie ich uplatňovania pri testoch chemických látok (Ú. v. EÚ L 50, 20.2.2004).